**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΖ΄- ΣΥΝΟΔΟΣ Γ΄**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 23 Απριλίου 2018, ημέρα Δευτέρα και ώρα 15.55΄, στην **Αίθουσα «Προέδρου Αθανασίου Κωνστ. Τσαλδάρη» (223) του Μεγάρου της Βουλής,** συνήλθε σε συνεδρίαση η Διαρκής Επιτροπή Παραγωγής και Εμπορίου, υπό την προεδρία της Προέδρου αυτής, κυρίας Χαράς Καφαντάρη, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Περιβάλλοντος και Ενέργειας «Διαρθρωτικά μέτρα για την πρόσβαση στο λιγνίτη και το περαιτέρω άνοιγμα της χονδρεμπορικής αγοράς ηλεκτρισμού» (3η συνεδρίαση).

Στη συνεδρίαση παρέστησαν ο Υπουργός Περιβάλλοντος και Ενέργειας, κ. Γεώργιος Σταθάκης, καθώς και αρμόδιοι υπηρεσιακοί παράγοντες.

 Η Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Αραχωβίτης Σταύρος, Γκαρά Αναστασία, Δημαράς Γεώργιος, Δημητριάδης Δημήτριος, Δρίτσας Θεόδωρος, Ζεϊμπέκ Χουσεΐν, Θεοπεφτάτου Αφροδίτη, Θεοφύλακτος Ιωάννης, Ιγγλέζη Αικατερίνη, Καματερός Ηλίας, Καραγιάννης Ιωάννης, Καρακώστα Εύη, Καραναστάσης Απόστολος, Κάτσης Μάριος, Μουμουλίδης Θεμιστοκλής, Μπαλωμενάκης Αντώνιος, Ξυδάκης Νικόλαος, Ουρσουζίδης Γεώργιος, Παπαδόπουλος Νικόλαος, Σέλτσας Κωνσταντίνος, Σπαρτινός Κωνσταντίνος, Αντωνίου Μαρία, Τελιγιορίδου Ολυμπία, Τζάκρη Θεοδώρα, Αθανασίου Χαράλαμπος, Αντωνιάδης Ιωάννης, Αραμπατζή Φωτεινή, Δήμας Χρίστος, Κατσαφάδος Κωνσταντίνος, Βλάσης Κωνσταντίνος, Χαρακόπουλος Μάξιμος, Πλακιωτάκης Ιωάννης, Σκρέκας Κωνσταντίνος, Στύλιος Γεώργιος, Αρβανιτίδης Γεώργιος, Καρράς Γεώργιος-Δημήτριος, Κωνσταντινόπουλος Οδυσσέας, Χριστοφυλοπούλου Παρασκευή (Εύη), Ζαρούλια Ελένη, Παναγιώταρος Ηλίας, Σαχινίδης Ιωάννης, Καραθανασόπουλος Νικόλαος, Γκιόκας Ιωάννης, Βαρδαλής Αθανάσιος, Καμμένος Δημήτριος, Λαζαρίδης Γεώργιος, Αμυράς Γεώργιος και Γεωργιάδης Μάριος.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Κυρίες και κύριοι συνάδελφοι, θα ξεκινήσουμε την συνεδρίαση της Επιτροπής με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Περιβάλλοντος και Ενέργειας «Διαρθρωτικά μέτρα για την πρόσβαση στο λιγνίτη και το περαιτέρω άνοιγμα της χονδρεμπορικής αγοράς ηλεκτρισμού».

Πριν ξεκινήσουμε την τρίτη συνεδρίαση, καλούμαστε να ψηφίσουμε πρώτα επί της αρχής. Το λόγο έχει ο κ. Καματερός.

ΗΛΙΑΣ ΚΑΜΑΤΕΡΟΣ (Εισηγητής του ΣΥ.ΡΙΖ.Α.): Υπέρ.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Το λόγο έχει ο κ. Σκρέκας.

ΚΩΝΣΤΑΝΤΙΝΟΣ ΣΚΡΕΚΑΣ (Εισηγητής της Ν.Δ.): Κατά.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Το λόγο έχει ο κ. Αρβανιτίδης.

ΓΕΩΡΓΙΟΣ ΑΡΒΑΝΙΤΙΔΗΣ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ.-ΔΗΜ.ΑΡ.): Κατά.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Το λόγο έχει ο κ. Σαχινίδης.

ΙΩΑΝΝΗΣ ΣΑΧΙΝΙΔΗΣ (Ειδικός Αγορητής του Λαϊκού Συνδέσμου «Χρυσή Αυγή»): Κατά.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Το λόγο έχει ο κ. Καραθανασόπουλος.

ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ (Ειδικός Αγορητής του Κ.Κ.Ε.): Κατά.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Το λόγο έχει ο κ. Λαζαρίδης.

ΓΕΩΡΓΙΟΣ ΛΑΖΑΡΙΔΗΣ (Ειδικός Αγορητής των Ανεξάρτητων Ελλήνων): Υπέρ.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Το λόγο έχει ο κ. Αμυράς.

ΓΕΩΡΓΙΟΣ ΑΜΥΡΑΣ (Ειδικός Αγορητής του «Ποταμιού»): Επιφύλαξη για την Ολομέλεια.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Ο κ. Γεωργιάδης ενημέρωσε το προεδρείο ότι θα εκφράσει τη θέση του κόμματός του με την εισήγησή του.

Το λόγο έχει ο κ. Καματερός.

ΗΛΙΑΣ ΚΑΜΑΤΕΡΟΣ (Εισηγητής του ΣΥ.ΡΙΖ.Α.): Κυρία Πρόεδρε, μας αιφνιδιάσατε με το χαμηλό χρόνο ομιλίας, αλλά έχετε δίκιο. Εξάλλου, θα έχουμε και την Ολομέλεια και θα μπορούμε να πούμε εκεί τα περισσότερα.

Να ξεκινήσω με μια εκτίμηση για την προηγούμενη συνεδρίαση που ακούσαμε τους φορείς. Νομίζω, ότι ήταν πάρα πολύ γόνιμη. Ακούσαμε πάρα πολύ υπεύθυνες τοποθετήσεις και προτάσεις που εξέφραζαν την αγωνία, τόσο της Τοπικής Αυτοδιοίκησης, όσο και των τοπικών κοινωνιών και των εργαζομένων. Είχαμε, βέβαια και ένα «παρατράγουδο», αλλά είπαμε «δεν πειράζει, υπάρχουν και εξαιρέσεις». Αυτό που εξάγεται ως κεντρικό συμπέρασμα από τις τοποθετήσεις των φορέων, είναι ότι τοποθετήθηκαν αρνητικά στο αν πρέπει να παραχωρείται σε ιδιώτες η ενέργεια, γιατί κατά τη γνώμη τους και συμφωνούμε και εμείς -εξάλλου πάγια είναι θέση μας - ότι αγαθά, όπως είναι η ενέργεια δεν πρέπει να γίνονται αντικείμενο κερδοσκοπίας και πρέπει να ελέγχονται από το δημόσιο.

 (Συνέχεια ομιλίας κ. ΗΛΙΑ ΚΑΜΑΤΕΡΟΥ, Εισηγητή του ΣΥΡΙΖΑ)

Εδώ βέβαια θα μπορούσαμε να ανοίξουμε μεγάλη κουβέντα, γενικότερη, αλλά είπαμε, δεν είναι της ώρας, γιατί μπήκαν από συναδέλφους της αντιπολίτευσης. Παράδειγμα, όπως ανέφερε ο κ. Σκρέκας, επιμένοντας σε ένα απόσπασμα της Αιτιολογικής Έκθεσης για το εάν το άνοιγμα αυτό δημιουργεί ανταγωνισμό και άρα, θα είναι σε όφελος των πολιτών. Η επιμονή του αυτή δείχνει ότι, ή θέλει να πει ότι αυτό που είναι δική τους επιλογή, δηλαδή η ιδιωτικοποίηση των πάντων, ακόμα και οι εργολαβίες στις διάφορες υπηρεσίες, ήθελε να πει ότι είναι μονόδρομος και δεν μπορεί να γίνει διαφορετικά, ή φοβάται ότι τους κλέβουμε το πρόγραμμα και προσχωρούμε σε αυτές εδώ τις θέσεις. Τον διαβεβαιώνω λοιπόν, να μη φοβάται. Δεν υπάρχει τέτοια περίπτωση. Εμείς, από την αρχή, είπαμε ότι δεν είμαστε ιδιοκτήτες αυτού του προγράμματος, αυτών των θέσεων και γι' αυτό και προσπαθούμε και νομίζω - το είπα και στην πρώτη συνεδρίαση, δεν χρειάζεται να αναφέρω αναλυτικά, ότι με τις διαπραγματεύσεις καταφέρνουμε το καλύτερο δυνατό. Βελτιώνουμε τις συμφωνίες που αυτοί, όπως είχα αναφέρει και για το λιμάνι και για το αεροδρόμιο, είχαν συμφωνήσει και ήταν πραγματικά ζημιογόνες για το δημόσιο.

Εξάλλου, πάνω σε αυτό το θέμα για το εάν ο ανταγωνισμός δημιουργεί καλύτερες συνθήκες, το έχουμε ζήσει πολύ έντονα στην προηγούμενη θητεία τους, από όλα τα χρόνια που κυβέρνησαν. Πολύ χαρακτηριστικά είναι τα παραδείγματα των αερομεταφορών. Ξέρουμε ότι ξεπούλησαν την Ολυμπιακή, τάχα για να δημιουργηθεί ανταγωνισμός και για να είναι καλύτερες οι συνθήκες. Γελάτε βέβαια, γιατί δεν ξέρω εάν ταξιδεύετε στην επαρχία ή στα νησιά με αεροπλάνα, για να δείτε πόσο κοστίζουν και πόσο έχει περιοριστεί η μετακίνηση των πολιτών με τα αεροπλάνα ή την ακτοπλοΐα. Καταργήσαμε το καμποτάζ στο όνομα του να έχουμε ανταγωνισμό και να είναι καλύτερη η ακτοπλοΐα, να είναι πυκνότερες οι γραμμές, πιο εξυπηρετικές και να είναι και φθηνό το εισιτήριο και τώρα, έχουν καταντήσει σε μονοπώλιο που δεν μπορεί να το αγγίξει κανείς και θέλει πάρα πολύ μεγάλες τομές για να φτάσουν όλα αυτά κοντά στον πολίτη.

Τέλος, κ. Σκρέκα, πάμε στη Δ.Ε.Η. που συζητάμε τώρα. Εάν η Δ.Ε.Η. ήταν ιδιωτική, από τότε που έγινε, εσείς νομίζετε ότι θα είχαμε αυτή τη στιγμή ρεύμα σε κάθε χωριό και σε κάθε νησί; Ποιος ιδιώτης θα επένδυε για να πάει, με τεράστιο κόστος, το ρεύμα σε αυτές εδώ τις περιοχές; Και εάν το πήγαινε, πόσο θα έπρεπε να πληρώσει ο κάτοικος του χωριού ή του νησιού; Και εάν θα είχαμε τότε κατοίκους εκεί πέρα.

Τώρα, δεν έχουμε χρόνο να μιλήσουμε κατά άρθρο. Θα πω τη γενική φιλοσοφία αυτού του νομοσχεδίου που είναι η δημιουργία αυτών των δύο εταιρειών για τη βόρεια και νότια Ελλάδα και ήταν επιλογή που νομίζω ότι πετυχαίνει δύο στόχους. Δηλαδή, εναρμονίζεται με τις απαιτήσεις της Ε.Ε., των ευρωπαϊκών δικαστηρίων που μας επιβάλλει να ανοίξουμε την αγορά του λιγνίτη στους ιδιώτες, σε ένα ποσοστό 40%, αλλά είναι και επιλογή-επιταγή των συμφωνιών που αναγκαστήκαμε να υπογράψουμε.

(Συνέχεια ομιλίας κ. ΗΛΙΑ ΚΑΜΑΤΕΡΟΥ, Εισηγητή του ΣΥΡΙΖΑ)

Σε αντίθεση με τους προηγούμενους που το είχαν έτοιμο και είχαν νομοθετήσει τη μικρή Δ.Ε.Η., να εκποιήσουν κομμάτια μεγάλα από όλους τους τομείς ενέργειας της Δ.Ε.Η., δηλαδή και το αέριο και τα υδροηλεκτρικά, εμείς επιλέξαμε και νομίζω ότι είναι μεγάλη επιτυχία αυτό μέσα σε όλη αυτή την ιστορία, να κάνουμε αποεπένδυση στο κομμάτι εκείνο που ούτως ή άλλως δεν έχει μέλλον, αφού θα αποβαίνει στο χρόνο μειούμενη η χρήση του λιγνίτη. Έχουμε υποχρέωση από διάφορες συμφωνίες - ειπώθηκαν και από φορείς- οπότε αυτό εννοούσα όταν έλεγα ότι πετυχαίνουμε δύο στόχους και την αποεπένδυση που επιβάλλεται και - τρίτος στόχος θα έλεγα είναι ι- την προσαρμογή στη δική μας πολιτική που είναι η μείωση των ρύπων.

Τέλος, νομίζω ότι πρέπει να λάβει υπόψη του ο κ. Υπουργός και το είχα πει και στην πρώτη τοποθέτηση, τις προτάσεις που κατατέθηκαν σήμερα, οι οποίες είναι πάρα πολύ σημαντικές και για τους εργαζόμενους. Τώρα, μετά την ακρόαση, εγώ θα προσθέσω και την αγωνία των τοπικών κοινωνιών για την μεταλιγνιτική εποχή, που ήδη έχει ξεκινήσει η εκπόνηση προγραμμάτων. Βέβαια αυτό είναι ένα άλλο κεφάλαιο, το οποίο πρέπει να δει η Κυβέρνηση πώς θα στηρίξει αυτές τις κοινωνίες.

Ευχαριστώ.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Ευχαριστώ πολύ. Εξαιρετικά διαχειριστήκατε το χρόνο. Ελπίζω με τον ίδιο τρόπο να το κάνει και ο κ. Σκρέκας.

Το λόγο έχει ο κ. Σκρέκας.

ΚΩΝΣΤΑΝΤΙΝΟΣ ΣΚΡΕΚΑΣ (Εισηγητής της Ν.Δ.): Ευχαριστώ, κυρία Πρόεδρε.

Κατ’ αρχήν θα ήθελα να συστήσω στον Εισηγητή της Συμπολίτευσης και στους Βουλευτές γενικά του κυβερνώντος κόμματος να σταματήσουν πια τα κροκοδείλια δάκρυα. Δεν χρειάζεται να χύσουν άλλα δάκρυα και δεν χρειάζεται άλλο να κλαίνε ψηφίζοντας τα χειρότερα μέτρα, τα οποία έχει φέρει ποτέ κυβέρνηση να ψηφιστούν από αυτό το Κοινοβούλιο. Και επειδή ακούμε συχνά και επαναλαμβανόμενα ότι δεν είναι ιδιοκτήτες αυτών των μέτρων και των νομοθετημάτων, τα οποία φέρνουν προς ψήφιση από την Ελληνική Βουλή, θα σας πω, κύριε συνάδελφε Εισηγητή, ότι είσαστε οι μοναδικοί, οι εκατό τοις εκατό ιδιοκτήτες της χειρότερης διαπραγμάτευσης που έχει γίνει ποτέ, που έχει φέρει αυτά τα πολύ άσχημα αποτελέσματα σε όλους τους τομείς είτε είναι κοινωνικοί, είτε πολιτικοί, είτε οικονομικοί σε αυτή τη χώρα, έχετε φέρει όλα αυτά τα καταστροφικά σχέδια, με τα οποία δυστυχώς ό,τι πιάνετε στα χέρια σας, το καταστρέφετε και το πιο φοβερό απ' όλα είναι ότι πανηγυρίζετε σε κάθε στάδιο της καταστροφής που επιτελείτε. Αυτό δεν έχει ξαναγίνει σε αυτόν τον τόπο.

Από εκεί και πέρα, ακούστε να δείτε τι κάνατε. Δεν θέλατε τις εποχές της κυβερνήσεως του Κωνσταντίνου Καραμανλή να μπει στρατηγικός επενδυτής στη δημόσια επιχείρηση ηλεκτρισμού τότε, να μπει μια μεγάλη εταιρεία που είχε αντίστοιχο έργο στο εξωτερικό, μια μεγάλη εταιρεία, η οποία θα μπορούσε να βοηθήσει στον εκσυγχρονισμό της Δ.Ε.Η., στο να φέρει νέα τεχνολογία, στο να φέρει νέα τεχνογνωσία, στο να εξορθολογήσει τον τρόπο με τον οποίο η Δ.Ε.Η. λειτουργεί, ώστε να μπορεί να ανταπεξέλθει στις προκλήσεις και στις εξελίξεις της ενεργειακής αγοράς, έτσι όπως ο ίδιος ο Πρόεδρός της, ο κ. Παναγιωτάκης, παραδέχτηκε ότι ήδη γνωρίζαμε τα τελευταία δέκα χρόνια πού πάει.

(Συνέχεια ομιλίας κ. ΚΩΝΣΤΑΝΤΙΝΟΥ ΣΚΡΕΚΑ, Εισηγητή της Ν.Δ.)

Παρόλα αυτά, εσείς, τότε, αντιδρούσατε στον στρατηγικό επενδυτή, το 2007 - 2009, ως παράταξη και ως φιλοσοφία, στη μία και μεγάλη Δ.Ε.Η.. Στη συνέχεια αντιδρούσατε στη δημιουργία της μεγάλης Δ.Ε.Η., επί Αντώνη Σαμαρά και Ν.Δ., που έλεγε να δημιουργήσουμε μια καθετοποιημένη εταιρία, η οποία θα έχει από 22% έως 28% αναλογικό παραγωγικό δυναμικό με τη μεγάλη Δ.Ε.Η., με πελατολόγιο, με καλούς και κακούς πελάτες, με πελάτες που θα ανήκαν στη χαμηλή, στη μεσαία και στην υψηλή τάξη και με αντίστοιχες δανειακές επιβαρύνσεις να μεταφερθούν σε αυτό το νέο νομικό πρόσωπο.

Να έρθει, δηλαδή και να πουλήσει η Δ.Ε.Η. μια καθετοποιημένη εταιρία, προσδοκώντας άνω των 2 δισεκατομμυρίων ευρώ έσοδα, συν το όφελος της μείωσης των δανείων που θα έπαιρνε ο ιδιώτης, συν την υποχρέωση του ιδιώτη να επενδύσει περίπου 1 δισεκατομμύριο ευρώ για τη νέα μονάδα στη Μελίτη. Αυτό είναι κάτι που δεν το βλέπουμε σε αυτό το σχέδιο νόμου που φέρνετε. Δεν θέλατε, τότε, να έρθει η Δ.Ε.Η. και να πουλήσει παραγωγή, πελάτες και δάνεια και να έχει το καλύτερο αποτέλεσμα.

Τώρα τι έρχεστε και κάνετε, τέσσερα χρόνια μετά; Πουλάτε χωριστά τις καλύτερες λιγνιτικές μονάδες. Να θυμίσω ότι τότε πωλούταν η Μελίτη και το Αμύνταιο, οι οποίες μονάδες του Αμυνταίου είναι προγραμματισμένες να κλείσουν αν δεν γίνουν επενδύσεις και να εκσυγχρονιστούν. Εσείς, λοιπόν, αντί να πουλήσετε Μελίτη και Αμύνταιο, έρχεστε και πουλάτε τις δύο μονάδες της Μεγαλόπολης και την Μελίτη, δηλαδή, όπως είπα και πριν, τις πιο ανταγωνιστικές λιγνιτικές μονάδες που έχει σήμερα η Δ.Ε.Η., με το πιο χαμηλό μεταβλητό κόστος. Προσπαθείτε με διάφορα ανεδαφικά μοντέλα να πουλήσετε σκέτους πελάτες.

Αντί να κάνετε, όπως λέγαμε, μια καθετοποιημένη επιχείρηση με αναλογικό παραγωγικό δυναμικό, έρχονται τώρα οι τροϊκανοί και σας λένε - απ' ό,τι μαθαίνουμε και γράφει το ρεπορτάζ - μόλις πουλήσετε τις λιγνιτικές μονάδες, μετά να προχωρήσετε και σε δημοπρασίες ενέργειας, ΝΟΜΕ, οι οποίες θα βασίζονται και στην υδροηλεκτρική ενέργεια.

Σας λένε, δηλαδή, να πουλήσετε ενέργεια και από τα υδροηλεκτρικά, τσάμπα στον ιδιώτη. Να έρθουν σήμερα οι ιδιώτες, με τα ΝΟΜΕ που φέρατε, που έχουν ένα ποσοστό10% με 15% μόλις, να αγοράζουν τιμές ενέργειας πολύ πιο χαμηλά από την οριακή τιμή συστήματος και απλά να μεγιστοποιούν το κέρδος τους.

 Έτσι δεν έχουμε το αποτέλεσμα που θα θέλαμε στην τιμή του καταναλωτή, ώστε να απολαμβάνουν οι καταναλωτές χαμηλότερες τιμές ενέργειας αλλά και να έχουμε έναν ελεύθερο ανταγωνισμό, δίκαιο, θεμιτό και όχι αθέμιτο, όπως πάτε να τον κάνετε εσείς.

Άρα, δεν θέλατε μικρή Δ.Ε.Η., δεν θέλατε πώληση εταιρίας και έρχεστε και πουλάτε σίδερα. Δεν θέλατε πώληση υπεραξίας με πελατολόγιο, έρχεστε τώρα και βρίσκετε τρόπους να πουλήσετε πελάτες σκέτους. Δεν θέλατε να πάρει μέγιστες υπεραξίες η εταιρία και έρχεστε τώρα και καταδικάζεται η Δ.Ε.Η., στο μέλλον, απ' ό,τι φαίνεται και θα το δούμε οσονούπω, να πουλάει ενέργεια σε δημοπρασίες ενέργειας, οι οποίες θα προέρχονται από υδροηλεκτρικά εργοστάσια, άρα με πολύ χαμηλή τιμή έναρξης.

Με λίγα λόγια, συνεχίζετε να κάνετε αυτό που ξεκινήσατε να κάνετε τέσσερα χρόνια πριν. Συνεχίζετε να καταστρέφετε ότι είχε η Ελλάδα και το κάνετε αυτό στον βωμό της ιδεοληψίας σας, αλλά και στον βωμό, δυστυχώς, της διάψευσης όλων των προεκλογικών εξαγγελιών, που τόσο δυνατά και τόσο βροντόφωνα κάνατε, με αποτέλεσμα να κοροϊδέψετε τον κόσμο να σας ψηφίσει ο κόσμος και σήμερα να έρχεται δυστυχώς, και να δέχεται τις συνέπειες και τα αποτελέσματα αυτής της πολιτικής σας επιλογής.

Κυρία Πρόεδρε, εμείς δεν ψηφίζουμε ούτε επί των άρθρων και δεν στηρίζουμε αυτό το νομοσχέδιο.

Επίσης, χωριό που φαίνεται κολαούζο δεν θέλει. Δυστυχώς, πολύ σύντομα θα έρθουν τα αποτελέσματα και αυτής της επιλογής της Κυβέρνησης να επιβαρύνουν τους όποιους επόμενους έρθουν για να δώσουν πραγματικές λύσεις σε αυτή την χώρα.

Σας ευχαριστώ.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Το λόγο έχει ο κ. Αρβανιτίδης.

ΓΕΩΡΓΙΟΣ ΑΡΒΑΝΙΤΙΔΗΣ (Ειδικός Αγορητής της Δημοκρατικής Συμπαράταξης): Νομίζω ότι σήμερα είναι μια μεγάλη μέρα, ακούστηκαν όλοι οι προβληματισμοί, καταγράφηκαν οι παθογένειες της ελληνικής πολιτείας και των κομμάτων μας. Είμαστε στο 2018 και ακόμη συζητάμε για κρατισμό, για αγορά. Ακόμη δεν έχουμε πεισθεί ότι ο ρόλος του κράτους είναι ρυθμιστικός, βάζει τους κανόνες, οι ιδιώτες έρχονται με συγκεκριμένους κανόνες να λειτουργήσουν, πρέπει να υπάρξει αποτέλεσμα, πρέπει να μην βάζουμε χρήματα των Ελλήνων φορολογουμένων, πρέπει να χρησιμοποιούνται αυτά που έγιναν με θυσίες του ελληνικού λαού, ως μοχλό αναμόχλευσης και παραγωγής πλούτου. Θα τα λύσουμε τώρα αυτά, το 2020 πάλι; Ξανά από την αρχή, αυτή η χώρα, αυτός ο λαός θα ξαναμπεί σε αυτές τις αντιθέσεις; Νομίζω, ότι όλοι πια είμαστε ώριμοι, έχουμε τις εμπειρίες, προκειμένου να οδηγηθούμε σε ένα άλλο επίπεδο συζήτησης και κριτικής.

Η ιδιοκτησία του προγράμματος, τι εντυπωσιακό αφήγημα. Φτιάχνουμε πράγματα μετά από τρία χρόνια, φταίνε πάντα οι προηγούμενοι οι οποίοι κάτι δεν έκαναν καλά. Αυτό που κάνουμε εμείς, το κάνουμε με μεγάλο ιδεολογικό και πολιτικό πρόβλημα και αν αποτύχουμε «έλα βρε αδελφέ, οι άλλοι φταίγανε». Αξίζει στο λαό μας μετά από οκτώ χρόνια ταλαιπωρίας, να βιώνει αυτού του είδους το αφήγημα; Νομίζω, ότι πρέπει να σκεφτούμε πάρα πολύ, όταν συζητάμε και κάνουμε τέτοιου είδους παρατηρήσεις, τι είναι αυτό που εκπέμπουμε στους Έλληνες πολίτες. Επίσης, πρέπει να κατανοήσουμε ότι όποια λύση εκβιάζεται χρονικά και την κάνουμε στο παρά πέντε και πολλές φορές στο και πέντε, θα είναι χειρότερη από την προηγούμενη. Λογικό δεν είναι, όταν έχεις ασφυκτικά χρονικά όρια να πάρεις μια απόφαση, ότι, ό,τι και να κάνεις, αυτός ο οποίος συμμετέχει στην εξεύρεση λύσης θα σε εκβιάσει, γιατί δεν έχεις άλλη επιλογή; Αυτές είναι αλήθειες, στις οποίες μπορούμε να συμφωνήσουμε και δεν είναι τεράστια ιδεολογικά ζητήματα.

Το 1ο και 2ο άρθρο καταγράφουν τα περιουσιακά στοιχεία, που είναι προς αποεπένδυση και διαχωρίζονται από την μητρική εταιρία. Δύο θυγατρικές εταιρίες, μία στον βορά, μία στο νότο, να μην μπω σε λεπτομέρειες. Κύριε Υπουργέ, τι επιλέγετε να κάνετε με το Αμύνταιο; Αφού, λοιπόν, ανοίγει αυτή η συζήτηση, πρέπει και αυτό να μπει ως πρόθεση ή να ενημερώσετε την Επιτροπή ποια είναι η επιλογή την οποία θα έχει από δω και πέρα η ελληνική πολιτεία, σχετικά με την εγκατάσταση του Αμύνταιου.

Προβλέπεται επίσης, ότι μέχρι το τέλος του έτους οι μονάδες προς μεταβίβαση θα έχουν λάβει κάθε άδεια για την λειτουργία τους στην βάση όσων προβλέπει το ισχύον θεσμικό πλαίσιο. Αν δεν τελειώσουμε, τι σημαίνει αυτό για τη διαδικασία;

Επίσης, θα ήθελα κάποια διευκρίνιση για τη φράση που περιέχεται στο νομοσχέδιο, ότι «στοιχεία του ενεργητικού ή και του παθητικού που εκ παραδρομής δεν έχουν περιγραφεί σε αντίστοιχη συμβολαιογραφική πράξη, λογίζονται ως εισφερθέντα». Ποιος το κρίνει; Ποια διαδικασία είναι αυτή, η οποία θα διαπιστώσει τι είναι αυτό που εκ παραδρομής και όχι ηθελημένα περιγράφεται ως μη εισφερθέν και πρέπει να εισφερθεί;

Το άρθρο 3 αφορά την διαδικασία του πλειοδοτικού διαγωνισμού, γίνεται τον Μάιο, θα γίνει από τη Δ.Ε.Η. με συγκεκριμένες προδιαγραφές και κριτήρια προεπιλογής. Θα ενημερωθεί η Βουλή, όπως αυτό το επάρατο νομοσχέδιο προέβλεπε; όταν τελεσιδικήσει και πριν υπογραφεί η όποια συμφωνία με τον προτιμητέο επενδυτή, θα έρθετε στη Βουλή; Θα πληροφορηθούμε για το δίκαιο εύρος εμπορικής αξίας, που θα προσδιορίσει ο πιστοποιημένος διεθνής ανεξάρτητος εκτιμητής, καθώς και για τη γνωμοδότηση από άλλο διεθνή ανεξάρτητο εκτιμητή σχετικά με το δίκαιο και το εύλογο του προσφερόμενου τιμήματος, προκειμένου η ΔΕΗ να προχωρήσει σε υπογραφή σύμβασης πώλησης; Θα είναι η Βουλή το όργανο, το οποίο θα ενημερωθεί πριν καταλήξουμε στη διαδικασία; Θα κρατηθεί, επίσης προς γνώση μας, το αποτέλεσμα της παρακολούθησης του εξειδικευμένου συμβούλου που θα διενεργεί ως εντολοδόχος εκ μέρους της Ε.Ε.;

Υπάρχουν ζητήματα, λοιπόν, των τριών επιπέδων που έχετε επιλέξει, για την ασφάλεια της διαδικασίας και συμβουλευτικά, στα οποία εκτιμώ ότι θα έπρεπε να έρθει και εδώ, για να αντιληφθούμε το τι ακριβώς συμβαίνει. Στο συγκεκριμένο άρθρο υπάρχει πρόβλεψη που λέει για την προστασία της ασφάλειας, ο περίφημος κόφτης για τα 500 Μεγαβάτ. Νομίζω, ότι εδώ υπήρξε απάντηση από τον κ. Υπουργό, που δεν θέλω να σχολιάσω. Το ερώτημα είναι, αν καθυστερεί, αν υπάρχει εμπλοκή στο καλώδιο που ενώνει την Πελοπόννησο με την δυτική Ελλάδα και το Ρίο. Σε ποια φάση βρισκόμαστε; Αφήστε τις ευθύνες των προηγούμενων. Σε ποια φάση βρισκόμαστε αυτή τη στιγμή;

(Συνέχεια ομιλίας κ. ΓΕΩΡΓΙΟΥ ΑΡΒΑΝΙΤΙΔΗ, Ειδικού Αγορητή της Δημοκρατικής Συμπαράταξης ΠΑ.ΣΟ.Κ. – ΔΗΜ.ΑΡ.)

Δεύτερον, ποιο είναι το χρονοδιάγραμμα που επιλέγει η πολιτεία από το Υπουργείο σας για τη σύνδεση με την Κρήτη;

Αυτά είναι τα κρίσιμα ζητήματα στα οποία κάποιος πρέπει να απαντήσει για να σταθμίσει συνολικά το τι επιλογή έχετε κάνει και να σας κρίνει, γιατί συμφωνώ, ότι για τα προηγούμενα πιθανόν δεν έχετε ευθύνη, όμως έχετε για τα τρία χρόνια και για το σχεδιασμό σας.

Στο άρθρο 5, ειδικά για την αποκατάσταση των λιγνιτικών πεδίων και την αποξήλωση των μονάδων και τον επιμερισμό και στον ιδιοκτήτη και στον πλειοδότη, εν πάση περιπτώσει και στη Δ.Ε.Η. και σε αυτόν που θα πάρει τις μανάδες, το ερώτημα εδώ είναι για την ποιότητα της αποξήλωσης και της αποκατάστασης. Ποιος το ελέγχει όλο αυτό; Υπάρχει κάποιος άλλος θεσμός; Θα μείνει στη γενική εκτίμηση; Ποιος θα το επιβλέψει; Θα έχουν ρόλο οι τοπικές κοινωνίες; Όλα αυτά είναι ζητήματα ανοικτά που νομίζω, ότι πιθανόν θα έπρεπε να ρυθμίσετε.

Το άρθρο 6 αφορά τη μεταβίβαση-παραχώρηση δικαιώματος έρευνας και εκμετάλλευσης λιγνίτη.

Στο άρθρο 7 για το περίφημο ζήτημα για τους πόρους θέλω να σχολιάσω το εξής. Είναι λογικό, ότι κάθε άποψη που αναπτύσσεται είναι δίκαιη, δηλαδή, πέφτει παραγωγή, θα πέσει ο πόρος κ.λπ..

Εγώ προέρχομαι από μια περιοχή, η οποία έχει βιομηχανία, τη Σίνδο που είναι βιομηχανική περιοχή της Θεσσαλονίκης και δεν θέλω να απαριθμήσω τι κόστος πλήρωσε για το επίπεδο υπηρεσίας για το εθνικό συμφέρον αυτή η περιοχή.

Σε περιοχές, όπως η δυτική Μακεδονία και η Μεγαλόπολη, που δέχτηκαν τέτοιου είδους πίεση, δεν είναι μόνο ο ετήσιος πόρος για την αποκατάσταση, αλλά χρειάζεται ολιστικό σχέδιο πια. Η Δυτική Μακεδονία, το μοντέλο, η ζωή της αλλάζει και αφού αλλάζει, η ελληνική πολιτεία οφείλει να παρουσιάσει πραγματικό σχέδιο, το οποίο θα αντιληφθούν οι πολίτες ότι δεν είναι ένα χρύσωμα του χαπιού, αλλά όλα αυτά τα εννοούμε, διότι αυτού του είδους η αντιμετώπιση, όπως στα σκουπίδια και σε κάθε άλλη δραστηριότητα, την οποία πολλές περιοχές της χώρας έχουν υποστεί, πρέπει να τους δώσουμε να καταλάβουν ότι το εννοούμε όταν λέμε ότι συνεισέφεραν στην ελληνική οικονομία και ότι η περιοχή τους πρέπει να αποκατασταθεί, για να συμμετέχουν και στο μέλλον σε παρόμοιες δραστηριότητες, οι οποίες πιθανόν θα επιλεγούν σε άλλους χώρους.

Αυτά ήθελα να πω, τα υπόλοιπα θα τα πούμε στην Ολομέλεια και προφανώς δεν ψηφίζω τα άρθρα.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Το λόγο έχει ο κ. Σαχινίδης.

ΙΩΑΝΝΗΣ ΣΑΧΙΝΙΔΗΣ (Ειδικός Αγορητής του Λαϊκού Συνδέσμου – Χρυσή Αυγή): Όπως λέει ο θυμόσοφος λαός μας «όταν μαλώνουν τα βουβάλια την πληρώνουν τα βατράχια», όπου στην προκειμένη περίπτωση «τα βατράχια» είναι ο έλληνας καταναλωτής και οι εργαζόμενοι στη Δ.Ε.Η..

Άκουσα με ενδιαφέρουν τους προλαλήσαντες και μου κάνει εντύπωση, γιατί τους διακατέχει τέτοιο άγχος, μήπως δεν μείνει τίποτα να ξεπουλήσουν αυτοί.

Σχετικά με το παρόν νομοσχέδιο, το οποίο ξεπουλάει και διαλύει τη Δ.Ε.Η. - πόσα δημόσια είναι άραγε ακόμα - αφήνει στον αέρα τους εργαζόμενους και οδηγεί στην ερημοποίηση και το λεκανοπέδιο της Μεγαλόπολης, αλλά και την περιοχή της Μελίτης.

Πλήθος απαλλαγών από νομικές, φορολογικές και εργασιακές υποχρεώσεις και κίνητρα - δώρα δίδονται πλουσιοπάροχα στους αγοραστές των λιγνιτικών μονάδων της Δ.Ε.Η. εν μέσω εθνικών απειλών, όπου η χώρα έχει πολύ περισσότερη ανάγκη ένα ανασυγκροτημένο και ισχυρό εθνικό δημόσιο φορέα ηλεκτρικής ενέργειας.

Η κυβέρνησή σας υπό τις ευλογίες όλου του μνημονιακού μπλοκ σπεύδει με τον ΑΔΜΗΕ να τεμαχίσει και να διαλύσει τη Δ.Ε.Η., προχωρά στο ξεπούλημα λιγνιτικών της μονάδων, δύο στη Μελίτη και δύο στη Μεγαλόπολη, μαζί και με τα αντίστοιχα ορυχεία, παραδίδοντάς τες σε ιδιώτες ανταγωνιστές της και βάζοντας έτσι, αν συνυπολογίσουμε και σειρά άλλων επιβαρυντικών μέτρων, ταφόπλακα στο μέλλον της Δ.Ε.Η..

Δίνει τη χαριστική βολή στον ενεργειακό γίγαντα της χώρας.

Το νομοσχέδιο είναι απαράδεκτο, καταστροφικό, διαλυτικό θα λέγαμε για τη Δ.Ε.Η., τον ενεργειακό σχεδιασμό της χώρας, τις τοπικές κοινωνίες, τους εργαζομένους και προκλητικά ευνοϊκό για τους κρατικοδίαιτους αεριτζήδες στο χώρο της ενέργειας.

Από τις διατάξεις του νομοσχεδίου αναδεικνύεται και η στόχευση του Υπουργείου Περιβάλλοντος και Ενέργειας, ώστε να δώσει κίνητρα και δώρα για προσέλκυση επενδυτών για τις λιγνιτικές μονάδες και αλήθεια, πώς γίνεται να γίνεται αποεπένδυση με επένδυση;

Πιο συγκεκριμένα. Σύσταση δύο θυγατρικών χωρίς ουσιαστική αποτίμηση. Στο άρθρο 1 παράγραφο 3 ορίζονται τα περιουσιακά στοιχεία της Δ.Ε.Η. Α.Ε. που εισφέρονται στις νέες εταιρίες, όπου σε κάθε μία θα περιέλθουν οι κτιριακές εγκαταστάσεις, ο μηχανολογικός εξοπλισμός των μονάδων και των ορυχείων, τα λιγνιτικά αποθέματα, τα δικαιώματα έρευνας και εκμετάλλευσης των κοιτασμάτων λιγνίτη και λοιπά.

Δεν έχει υπάρξει καμία διαδικασία αποτίμησής τους, καθώς κάτι τέτοιο δεν θα επέτρεπε την ολοκλήρωση της διαδικασίας εντός του χρονοδιαγράμματος που έχει συμφωνηθεί.

Πιστοποιημένος διεθνής ανεξάρτητος εκτιμητής θα προσδιορίσει ένα δίκαιο εύρος της εμπορικής αξίας.

Επίσης, θα υπάρξει γνωμοδότηση από άλλο διεθνή ανεξάρτητο εκτιμητή, σχετικά με το δίκαιο και το εύλογο του προσφερόμενου τιμήματος, προκειμένου η Δ.Ε.Η. να μπορεί να υπογράψει τη σύμβαση πώλησης.

(Συνέχεια ομιλίας του κ. ΙΩΑΝΝΗ ΣΑΧΙΝΙΔΗ, Ειδικού Αγορητή του Λαϊκού Συνδέσμου-Χρυσή Αυγή)

Η διαδικασία και η επιλογή αυτή θα οδηγήσει όχι μόνο στο να ξεπουληθούν οι εγκαταστάσεις των Μονάδων και των ορυχείων, αλλά και με απαράδεκτο και ευτελές τίμημα.

Στο άρθρο 1, παράγραφος 3, ορίζεται και το δικαίωμα χρήσης των εδαφών κυριότητας της Δ.Ε.Η. ή του δημοσίου, που απαιτούνται για την άσκηση των ως άνω δικαιωμάτων έρευνας και εκμετάλλευσης. Εδώ, εκχωρείται η χρήση των εκτάσεων, οι οποίες στο παρελθόν απαλλοτριώθηκαν από τη Δ.Ε.Η. και στην πραγματικότητα περνούν, ουσιαστικά, στα χέρια των αγοραστών. Μείωση, λοιπόν, του προσωπικού των προς πώληση Μονάδων και των ορυχείων της Μεγαλόπολης.

Στο άρθρο 1, παράγραφος 5, ορίζεται το σύνολο των στοιχείων του Ενεργητικού και του Παθητικού, συμπεριλαμβανομένων του συμβάσεων και σχέσεων εργασίας του προσωπικού της Δ.Ε.Η. ΑΕ, που απαιτείται για την υπηρεσιακή συνέχεια και την εύρυθμη λειτουργία της λιγνιτικής και ηλεκτροπαραγωγικής δραστηριότητας.

Στο άρθρο 4, παράγραφος 4, ορίζεται ότι το προσωπικό της Δ.Ε.Η. ΑΕ, που απασχολείται σε υπηρεσιακές μονάδες, οι οποίες τίθενται εκτός λειτουργίας, καθώς και το προσωπικό των υπηρεσιακών Μονάδων αυτής στη Μεγαλόπολη και στη Μελίτη Φλώρινας, το οποίο δεν εισφέρεται, κατά την ημερομηνία απόσχισης, στις νέες εταιρείες - σύμφωνα με την παράγραφο 1 - δύναται να μετατεθεί με απόφαση του Δ.Σ. της Δ.Ε.Η. ΑΕ , για την κάλυψη υπηρεσιακών αναγκών άλλων Μονάδων της Δ.Ε.Η. ΑΕ ή να μετακινηθεί σε άλλες θυγατρικές εταιρείες της Δ.Ε.Η., κατόπιν αίτησης του εργαζόμενου και αποφάσεων των Δ.Σ. της Δ.Ε.Η. ΑΕ και της αντίστοιχης θυγατρικής εταιρίας .

 Στις νέες εταιρείες θα μεταφερθεί το απαραίτητο προσωπικό, ώστε να λειτουργούν κανονικά τα εργοστάσια και τα ορυχεία και για να κάνουν ελκυστική και συμφέρουσα την πώληση προβαίνουν σε μια σημαντική μείωση των θέσεων απασχόλησης. Στην πραγματικότητα, τον αριθμό των θέσεων εργασίας στις νέες εταιρίες θα τον καθορίσουν οι αγοραστές, μετά τη συμφωνία που έχει κάνει η Κυβέρνηση με την Ε.Ε.

Στην όποια μείωση των θέσεων εργασίας θα προχωρούσαν οι ιδιώτες, το κόστος της επιλογής αυτής, εκ των προτέρων, να το επωμίζεται η της Δ.Ε.Η., χωρίς αυτοί να διαθέσουν τα αναγκαία κεφάλαια για τη μείωση του προσωπικού. Με τον τρόπο αυτό, πιο εύκολα και γρήγορα θα προχωρήσει η αντικατάσταση παλαιότερων υπαλλήλων με νέους χαμηλόμισθους.

Σχετικά με τα εργασιακά δικαιώματα και τις απολύσεις.

Στο άρθρο 4, παράγραφος 2, ορίζεται ότι μετά τη μεταβίβαση των μετοχών -κατά τις διατάξεις του παρόντος- καθεμιάς εταιρίας, το εργασιακό καθεστώς του προσωπικού τους θα διέπεται από την εργατική νομοθεσία και το Κανονισμό, που θα καταρτιστεί σύμφωνα με τις κείμενες διατάξεις. Οι νέες εταιρείες δεν δύναται να προβούν, για λόγους οικονομικούς, τεχνικούς ή οργανώσεως, σε απολύσεις εργατικού δυναμικού, που προέρχεται από τη Δ.Ε.Η. ΑΕ εξαιτίας των αποσχίσεων, για χρονική περίοδο έξι ετών από την ολοκλήρωση αυτών. Μετά τη μείωση των θέσεων εργασίας, μικρή αξία έχει η ρύθμιση ότι δεν μπορούν να προβούν σε απολύσεις για έξι χρόνια .

Τα εργασιακά δικαιώματα του προσωπικού της Δ.Ε.Η., τελικά, θα περάσουν στη νέα εταιρία και δεν διασφαλίζονται, αφού δεν γίνεται αναφορά εφαρμογής του ισχύοντος Κανονισμού της Δ.Ε.Η. «ΚΚΠ/Δ.Ε.Η.», αλλά θα καταρτιστεί νέος κανονισμός, καθώς και αναφορά στην ισχύ των ΣΣΕ. Οι υποψήφιοι αγοραστές θα έχουν χαμηλότερο εργατικό κόστος, αφού δεν είναι διασφαλισμένες οι σημερινές θέσεις εργασίας και δεν διασφαλίζονται τα εργασιακά δικαιώματα όλων των σημερινών εργαζομένων.

Σχετικά με τις νομικές παρεκκλίσεις, τις φορολογικές απαλλαγές και την ολοκλήρωση της απόσχισης και της δημιουργίας των νέων εταιριών Στο άρθρο 2, παράγραφος 2, ορίζεται ότι η απόσχιση πραγματοποιείται με τη διαδικασία και τους όρους του παρόντος νόμου, των άρθρων 68 έως και 79 του ν. 2190/1920 (Α144) και των άρθρων 1 έως 5 του ν.2166/1993 (Α137), κατά παρέκκλιση της περίπτωσης Ε της παραγράφου 1 του άρθρου 1 του ν.2166/1993 και επιπρόσθετα, με τις ακόλουθες παρεκκλίσεις Α,Ι,Γ κ.τ.λ. Υπάρχουν περίπου 15 παρεκκλίσεις νομοθεσίας, προκειμένου να ολοκληρωθεί, με διαδικασίες εξπρές, η λήψη των απαιτούμενων αδειοδοτήσεων και άλλων υποχρεώσεων.

Και ενώ η Δ.Ε.Η., μέχρι τώρα, δεν έχει έγκριση περιβαλλοντικών όρων για αρκετές Μονάδες της και των ορυχείων του λιγνιτικού Κέντρου Μακεδονίας, ο Υπουργός Περιβάλλοντος και Ενέργειας και η Κυβέρνηση δεν κινούνται με την ίδια λογική για την έγκριση της μελέτης περιβαλλοντικών επιπτώσεων των ορυχείων μέχρι τώρα, ούτε και για τη μετεγκατάσταση του Τριπόταμου. Περιορισμός, λοιπόν, στο πλαφό στην παραγωγή ρεύματος από τη Μονάδα Φυσικού Αερίου 5 της Μεγαλόπολης για τη Δ.Ε.Η. Αντί η Μονάδα 5 να παράγει μέχρι 811 Μεγαβατώρες στην ονομαστική της ισχύ, θα περιορίζεται μέχρι τα 500 Μεγαβάτ, έτσι ώστε να είναι διασφαλισμένο, εκ των προτέρων, να μπαίνουν στο σύστημα οι ιδιώτες, που θα διεκδικήσουν τις δύο λιγνιτικές Μονάδες.

(Συνέχεια ομιλίας του κυρίου ΙΩΑΝΝΗ ΣΑΧΙΝΙΔΗ, Ειδικού Αγορητή του Λαϊκού Συνδέσμου-Χρυσή Αυγή)

 Οι θιασώτες του ανταγωνισμού, με διοικητικό και παράνομο τρόπο, ευνοούν απροκάλυπτα και ξεδιάντροπα, θα έλεγα, για μια ακόμη φορά, τους ιδιώτες σε βάρος της Δ.Ε.Η..

Οι επιπτώσεις από την πώληση των μονάδων και την ιδιωτικοποίηση της Δ.Ε.Η. είναι προφανείς. Οι καταναλωτές θα στερηθούν ένα κοινωνικό αγαθό και η χώρα μας ένα βασικό πυλώνα ανάπτυξης. Το ρεύμα πολύ σύντομα θα είναι ένα πανάκριβο προϊόν για τους πολλούς και ένα εργαλείο κερδοσκοπίας για τους ολίγους. Η περιοχή της Μεγαλόπολης και της Μελίτης θα οδηγηθεί σε παρακμή και ερημοποίηση.

Ευχαριστώ.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Τον λόγο έχει ο κύριος Καραθανασόπουλος.

ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ (Ειδικός Αγορητής του Κομμουνιστικού Κόμματος Ελλάδος): Ευχαριστώ πολύ, κυρία Πρόεδρε.

Κατανοητή είναι η αμηχανία της Ν.Δ. και του ΠΑ.ΣΟ.Κ.. Η κυβέρνηση ΣΥ.ΡΙΖ.Α.-ΑΝ.ΕΛ. τους έχει πάρει την μπουκιά από το στόμα και στα ζητήματα που αφορούν την πολιτική απελευθέρωσης της ενέργειας.

Επί της ουσίας, και έχει δίκιο ο κ. Υπουργός, εφαρμόζουν πολύ καλύτερα, πολύ πιο αποτελεσματικά για το κεφάλαιο την πολιτική απελευθέρωσης της Ε.Ε. στο τομέα της ενέργειας και με τις ιδιωτικοποιήσεις και με την περαιτέρω απελευθέρωση. Και τους έχει πάρει την μπουκιά από το στόμα των δύο αυτών κομμάτων, γιατί ακριβώς εφαρμόζει την ίδια στρατηγική στα ζητήματα της οικονομίας και στα ζητήματα της ενέργειας.

Δηλαδή, επί της ουσίας, τι λένε αυτά τα κόμματα; Ν.Δ., ΠΑ.ΣΟ.Κ., ΣΥ.ΡΙΖ.Α., ΑΝ.ΕΛ. και λοιποί; Λένε ότι η ενέργεια πρέπει να είναι εμπόρευμα. Άρα, δηλαδή, πρέπει αυτοί που επενδύουν στον τομέα της ενέργειας να βγάλουν κέρδη, θυσιάζοντας την ικανοποίησή των λαϊκών αναγκών, όσον αφορά τις ανάγκες τις ενεργειακές και δεύτερον θυσιάζει στον βωμό αυτό της κερδοφορίας τα εργασιακά δικαιώματα. Ένα το κρατούμενο.

Δεύτερον, συμφωνείτε όλοι στην υπόθεση καπιταλιστικού ανταγωνισμού. Μέσα από τον καπιταλιστικό ανταγωνισμό, θεωρείτε ότι θα υπάρξουν μεγαλύτερα οφέλη για τους επιχειρηματικούς ομίλους που επενδύουν και στο τομέα της ενέργειας και σωστό είναι αυτό.

Θα υπάρξουν, βεβαίως, μεγαλύτερα οφέλη, γιατί θα οδηγήσει σε μεγαλύτερη συγκέντρωση των μονοπωλιακών ομίλων, που δραστηριοποιούνται στο τομέα παραγωγής είτε διακίνησης και διάθεσης ηλεκτρικής ενέργειας και μέσα από αυτό τον τρόπο θα θωρακιστεί περισσότερο η καπιταλιστική κερδοφορία.

Και τρίτον, πιστεύετε και στους ίδιους όρους, μέσα από τους οποίους θα ενισχυθεί ο καπιταλιστικός ανταγωνισμός, θα μετατραπεί ακόμα περαιτέρω η ενέργεια σε εμπόρευμα. Ποιος είναι αυτός; Η ευρωενωσιακή πολιτική της απελευθέρωσης της αγοράς ηλεκτρικής ενέργειας, που ξεκίνησε σταδιακά στην Ελλάδα και σε όλες τις χώρες της Ε.Ε. από τα μέσα της δεκαετίας του ‘90.

Ποιο ήταν το κρίσιμο ζήτημα για να προχωρήσει σε αυτή την στρατηγική επιλογή η Ε.Ε.; Ότι υπήρχαν τεράστια υπερσυσσωρευμένα κεφάλαια και έπρεπε να διαμορφωθούν νέοι τομείς δράσης για αυτά τα υπερσυσσωρευμένα κεφάλαια, ούτως ώστε να διασφαλιστεί η υψηλή κερδοφορία.

Έτσι, λοιπόν, ο τομέας της ενέργειας μαζί με τις μεταφορές και άλλους τομείς, υγεία, παιδεία, πρόνοια και μια σειρά άλλους τομείς, είναι κατάλληλοι τομείς για να επενδυθούν τα υπερσυσσωρευμένα κεφάλαια.

Πώς θα γίνει αυτό; Μέσα από την συρρίκνωση της κρατικής παρέμβασης είτε στην παραγωγή είτε στην διάθεση και στη διανομή της ηλεκτρικής ενέργειας.

Αυτό θα επιτευχθεί μέσα από τις ιδιωτικοποιήσεις στο τομέα της ενέργειας, η οποία ξεκίνησε σταδιακά αλλά και μέσα από διάφορους περιορισμούς που το κράτος επέβαλε.

Παράδειγμα, οι προηγούμενες κυβερνήσεις, δηλαδή η Ν.Δ. και το ΠΑ.ΣΟ.Κ., είχαν απαγορεύσει στην πρώτη φάση, στην Δ.Ε.Η. να ασχοληθεί με τις λεγόμενες επενδύσεις στις ανανεώσιμες πηγές ενέργειας, για να μπορέσουν να μπουν οι ιδιώτες.

Οι κυβερνήσεις αυτές της Ν.Δ. και του ΠΑ.ΣΟ.Κ. είχαν διασφαλίσει σε αυτούς τους επιχειρηματίες σκανδαλώδεις τιμές, διασφαλισμένες τιμές, ούτως ώστε να απορροφά η Ρ.Α.Ε. την παραγόμενη ηλεκτρική ενέργεια, θωρακίζοντας την κερδοφορία τους. Και σήμερα, διαμαρτύρονται γιατί η κυβέρνηση του ΣΥ.ΡΙΖ.Α. ακολουθεί μια αντίστοιχη πολιτική μέσα από την λογική της γνώμη. Το ίδιο πράγμα που κάνατε και εσείς με τις διασφαλισμένες τιμές κερδοφορίας για τους επενδυτές στις ανανεώσιμες πηγές, κάνει σήμερα η κυβέρνηση του ΣΥ.ΡΙΖ.Α. με τις λεγόμενες ΝΟΜΕ.

Επιδοτήσεις στις επενδυτικές δραστηριότητες, έδινε η προηγούμενη κυβέρνηση, δίνει και η σημερινή Κυβέρνηση. Οι αναπτυξιακοί νόμοι, κατά κύριο λόγο και ο προηγούμενος και ο σημερινός που ισχύει, αφορούν επενδύσεις στα ζητήματα της ενέργειας και του τουρισμού.

(Συνέχεια ομιλίας κ. ΝΙΚΟΛΑΟΥ ΚΑΡΑΘΑΝΑΣΟΠΟΥΛΟΥ, Ειδικού Αγορητή του ΚΚΕ)

Με βάση αυτό, βεβαίως, δεν βάζουν δεκάρα τσακιστή οι επιχειρηματίες από την τσέπη τους, χρηματοδοτούνται από το κράτος, διασφαλισμένη κερδοφορία έχουν, άρα, λοιπόν, δημιουργείται ένα πολύ ευνοϊκό περιβάλλον. Από αυτή την άποψη, είναι φανερό ότι ανεξάρτητα της μορφής που θα υλοποιηθεί μια επικίνδυνη για τα εργασιακά δικαιώματα και για την ικανοποίηση των λαϊκών αναγκών πολιτική, έχετε διαφορετικές επιλογές επιμέρους. Όμως, το αποτέλεσμα αυτών των επιλογών δεν αμφισβητεί τις αρνητικές επιπτώσεις. Αναφερθήκαμε και στην προηγούμενη τοποθέτησή μας ότι αρνητικές επιπτώσεις θα υπάρχουν, αφενός μεν στον ενεργειακό σχεδιασμό, στο ενεργειακό μίγμα μέσα από την εισαγωγή εισαγόμενων καυσίμων, στην ενεργειακή ασφάλεια της χώρας. Επίσης, αρνητικές επιπτώσεις θα υπάρχουν στους εργαζόμενους. Ήδη, η εξέλιξη των πραγμάτων δείχνει, παρά τα ευχολόγια που λέτε κύριε Υπουργέ, όχι μόνο δεν θα περιορίσει το βαθμό εκμετάλλευσης της εργατικής, δύναμης αλλά θα διευρυνθεί ακόμη περισσότερο.

Αυτό είναι το αποτέλεσμα της εξέλιξης του καπιταλιστικού ανταγωνισμού. Σε αυτό βασίζεται η ανταγωνιστικότητα των επιχειρηματικών ομίλων, στην αύξηση του βαθμού εκμετάλλευσης είτε αυτός γίνεται άμεσα, μέσα από το χτύπημα των συλλογικών κατακτήσεων της εργατικής τάξης είτε γίνεται μέσα από την αξιοποίηση των νέων τεχνολογιών που κάνουν ακόμα πιο παραγωγική την εργασία. Αυτό όμως το αποτέλεσμα της μεγαλύτερης παραγωγικότητας όχι μόνο δεν το καρπώνονται οι εργαζόμενοι, αλλά πηγαίνει στο σύνολό του για την αύξηση της καπιταλιστικής κερδοφορίας.

Άρα, λοιπόν, ανεξάρτητα των όποιων ευχολόγιων λέτε για να συγκαλύψετε την αντιεργατική σας πολιτική, οι εργαζόμενοι καμία διασφάλιση δεν θα έχουν, αντίθετα θα δουν να επιδεινώνονται ακόμη περισσότερο οι όροι πώλησης της εργατικής δύναμης και στον τομέα της ενέργειας και τις νέες μονάδες που ιδιωτικοποιείτε, γιατί θα γενικευθούν και οι συμβασιούχοι εργαζόμενοι, αλλά και οι εργολαβικοί εργαζόμενοι σε αυτούς τους χώρους.

Τέλος, όχι μόνο δεν θα δουν τα λαϊκά νοικοκυριά να αντιμετωπίζουν το φαινόμενο της ενεργειακής φτώχιας και την αύξηση των τιμολογίων της τιμής του ηλεκτρικού ρεύματος, αλλά αντίθετα, αυτά θα τραβάνε την ανηφόρα. Κάθε χρόνο έχουμε συνεχείς αυξήσεις στην τιμή του ηλεκτρικού ρεύματος και γίνεται αυτό, γιατί δεν αξιοποιούνται οι πηγές που υπάρχουν, γιατί ακριβώς δεν συμφέρει να αξιοποιηθεί όλο το σύνολο των ενεργειακών πηγών στη χώρα μας και από αυτή την άποψη, αντί να υπάρξει παραγωγή ηλεκτρικής ενέργειας που θα διασφαλίζει σε ενεργειακές ανάγκες και θα έχουμε εξαγωγές, αντιθέτως καταφεύγουμε στις εισαγωγές με πολύ ακριβό ρεύμα για τα λαϊκά στρώματα.

Εμείς μέσα σε αυτά τα πλαίσια της ενέργειας σε εμπόρευμα, της απελευθέρωσης της αγοράς ενέργειας και της ενίσχυσης του καπιταλιστικού ανταγωνισμού, μόνιμα θύματα θα είναι οι εργαζόμενοι και τα λαϊκά νοικοκυριά για την ικανοποίηση των αναγκών. Πρέπει να αποκρούσουν αυτή την πολιτική, να την αντιπαλέψουν συνολικά για να γίνει ακριβώς η ενέργεια κοινωνικό αγαθό, μέσα από την κοινωνικοποίηση των μέσων παραγωγής και την αλλαγή της εξουσίας. Διαφορετικά όλα τα υπόλοιπα θα καταλήγουν σε απλά ευχολόγια. Για αυτό ακριβώς το λόγο και στο σύνολο και στα άρθρα, επειδή αυτή τη φιλοσοφία αποτυπώνουν, το ΚΚΕ ψηφίζει κατά.

ΕΥΗ ΚΑΡΑΚΩΣΤΑ(Αντιπρόεδρος της Επιτροπής): Το λόγο έχει ο κ. Σαχινίδης.

ΙΩΑΝΝΗΣ ΣΑΧΙΝΙΔΗΣ (Ειδικός Αγορητής του Λαϊκού Συνδέσμου ΧΡΥΣΗ ΑΥΓΗ): Κυρία Πρόεδρε, ο Λαϊκός Σύνδεσμος ΧΡΥΣΗ ΑΥΓΗ καταψηφίζει τα άρθρα του νομοσχεδίου.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Το λόγο έχει ο κ. Λαζαρίδης.

ΓΕΩΡΓΙΟΣ ΛΑΖΑΡΙΔΗΣ (Ειδικός Αγορητής των Ανεξαρτήτων Ελλήνων): Ευχαριστώ κυρία Πρόεδρε. Η συζήτηση αυτή είναι μέρος των δεσμεύσεων που έχουμε ως χώρα, βάσει της συμφωνίας για την τέταρτη αξιολόγηση και την ολοκλήρωση της συμφωνίας με τους Θεσμούς. Το υπό συζήτηση νομοσχέδιο είναι η προσπάθεια να αντιμετωπιστεί η μονοπωλιακή πρόσβαση της ΔΕΗ σε λιγνίτη, για τη οποία μας εγκαλούν οι εταίροι μας και ως εκ τούτου προκύπτει το επείγον, για να ολοκληρωθεί αυτή η διαδικασία σε σύντομο χρονικό διάστημα. Η διαδικασία αποεπένδυσης στους λιγνίτες, υπαγορεύεται από τους διεθνείς κανόνες για περιορισμό των εκπομπών ρύπων από την παλαιότητα κάποιων μονάδων και από το βαθμό εκμετάλλευσης των κοιτασμάτων λιγνίτη. Άλλωστε, στο πλαίσιο του πακέτου της καθαρής ενέργειας, η Ευρωπαϊκή Επιτροπή πρόσφατα ανακοίνωσε τη σύσταση της πλατφόρμας για τη μετάβαση των ευρωπαϊκών λιγνιτικών περιφερειών σε μια βιώσιμη οικονομία χωρίς άνθρακα.

(Συνέχεια ομιλίας κ. ΓΕΩΡΓΙΟΥ ΛΑΖΑΡΙΔΗ, Ειδικού Αγορητή των Ανεξαρτήτων Ελλήνων)

Στόχος αυτής της πλατφόρμας είναι η ανάπτυξη πολιτικών και επενδυτικών πρωτοβουλιών στήριξης των συγκεκριμένων περιφερειών για τη σταδιακή τους απεξάρτηση από τον λιγνίτη, με χρονικό ορίζοντα τη δεκαετία 2021-2030. Δεν γίνεται να αγνοούμε πως υπάρχει καταδικαστική απόφαση του Ευρωπαϊκού Δικαστηρίου που μας υποχρεώνει να δώσουμε τη δυνατότητα και σε ιδιώτες να επενδύσουν πάνω στην παραγωγή ενέργειας με βάση τον λιγνίτη, κάτι που υλοποιείται με το παρόν νομοσχέδιο, δηλαδή, η αποεπένδυση μέρους του λιγνιτικού μας δυναμικού.

Με το παρόν νομοσχέδιο έρχεται μια καλή συμφωνία, καθότι βραχυπρόθεσμα κρατάμε το 78% του λιγνιτικού δυναμικού, μεσοπρόθεσμα έως το 2026 το 68% και μακροπρόθεσμα, το 65%. Η Δ.Ε.Η. θα παραμείνει ο πυλώνας της αγοράς ενέργειας υπό το νέο θεσμικό περιβάλλον, που θα είναι πλήρως εναρμονισμένο με το κοινοτικό δίκαιο. Οι παρεμβάσεις που θα γίνουν σε εφαρμογή της απόφασης του Ευρωπαϊκού Δικαστηρίου, είναι πλήρως συμβατές με το στρατηγικό σχέδιο της επιχείρησης, σε αντίθεση με τους σχεδιασμούς της προηγούμενης κυβέρνησης για την μικρή Δ.Ε.Η.. Το ιστορικό είναι γνωστό.

Όσο για τις καθυστερήσεις, για τις οποίες εγκαλείται η κυβέρνηση ότι φέρνει χρονικά τώρα αυτό το νομοσχέδιο, να τονίσουμε ότι οι όποιες καθυστερήσεις είναι απότοκο των διαπραγματεύσεων, προκειμένου να κερδίσει τα μέγιστα υπέρ του δημοσίου συμφέροντος. Βλέπετε, βρήκε μια δέσμευση που είχαν οι προηγούμενοι με τους δανειστές για εκποίηση ενός κομματιού της Δ.Ε.Η., όπως προείπαμε, ενώ σήμερα, η παραγωγική βάση της Δ.Ε.Η. μένει ανέπαφη με μοναδική εξαίρεση το κομμάτι των λιγνιτικών μονάδων, στο οποίο, έτσι και αλλιώς, θα πρέπει να γίνει σταδιακά αποεπένδυση.

Επιτυχία είναι και το ότι μέσα από αυτή τη διαδικασία δεν πωλούνται υδροηλεκτρικές μονάδες, οι καλύτερες μονάδες από πλευράς απόδοσης και η βάση κερδοφορίας για την Δ.Ε.Η., όπως και ο ΑΔΜΗΕ. Δεν πωλούνται οι μονάδες φυσικού αερίου με προεξέχουσα τη «Μεγαλόπολη 5», μια εξαιρετικά αποδοτική μονάδα. Μένει ο Άγιος Δημήτριος, όπου αυξάνεται η ανταγωνιστικότητα όλων των μονάδων του και η «Πτολεμαΐδα 5», η οποία με την ολοκλήρωσή της σε δύο χρόνια, θα αποτελεί τη ναυαρχίδα του συστήματος.

Με λίγα λόγια, η δέσμευση των προηγούμενων κυβερνήσεων περιορίστηκε όσο γινόταν στις 2 μονάδες της Μεγαλόπολης και Μελίτη. Πέραν αυτού, υπάρχει η δέσμευση από την κυβέρνηση σήμερα, για την απόλυτη διασφάλιση των εργασιακών σχέσεων για 6 χρόνια, καθώς οι νέες εταιρείες δεν θα μπορούν να προχωρήσουν σε απολύσεις. Στις νέες εταιρείες θα μεταφερθεί το απαραίτητο προσωπικό, ώστε να λειτουργούν κανονικά τα εργοστάσια και ορυχεία, σύμφωνα με απόφαση της Δ.Ε.Η..

Το υπόλοιπο προσωπικό θα μετακινηθεί σε άλλες θυγατρικές του ομίλου της Δ.Ε.Η. ή θα επωφεληθεί προγράμματος εθελουσίας εξόδου, ενώ αξίζει να σημειωθεί ότι παραμένει στη μητρική Δ.Ε.Η. η ιδιοκτησία εκτάσεων που στο παρελθόν είχαν απαλλοτριωθεί και παραχωρείται μόνο η χρήση τους, κάτι σίγουρα ανακουφιστικό για τους κατοίκους των περιοχών που είχαν θορυβηθεί δικαίως.

Κυρίες και κύριοι συνάδελφοι, βρισκόμαστε αντιμέτωποι με μια αλλαγή στον τομέα της ενέργειας, μια αλλαγή εξαιρετικά κρίσιμη για την παραγωγή ηλεκτρικής ενέργειας και για την εθνική οικονομία. Μια μετάβαση από τη μονοπωλιακή πρόσβαση στην ενέργεια, στη δημιουργία υγιούς ανταγωνισμού, αλλά και στροφής σε ΑΠΕ, όπου και εκεί η χώρα μας διατηρεί συγκριτικό πλεονέκτημα και μεγάλα περιθώρια ενεργειακής ασφάλειας και κέρδους.

(Συνέχεια ομιλίας κ. ΓΕΩΡΓΙΟΥ ΛΑΖΑΡΙΔΗ, Ειδικού Αγορητή των Ανεξάρτητων Ελλήνων)

Κυρίες και κύριοι συνάδελφοι, η συμβολή της Δ.Ε.Η. μεταπολεμικά στην παραγωγική ανασυγκρότηση της χώρας είναι τεράστια και υποχρεούμαστε να διασφαλίσουμε την εύρυθμη λειτουργία της.

Επαναλαμβάνουμε, πως το υπό συζήτηση σχέδιο νόμου είναι η προσπάθεια να αντιμετωπιστεί η μονοπωλιακή πρόσβαση της Δ.Ε.Η. σε λιγνίτη, για την οποία μας εγκαλούν οι εταίροι μας με προστασία, όμως, των υδροηλεκτρικών μονάδων και με κοινωνική ευαισθησία και με προσανατολισμό στον πολίτη και στις ανάγκες τους.

Για την Αντιπολίτευση, αντί επιλόγου, οι δικές σας άστοχες πολιτικές ενέργειες, κυρίες και κύριοι συνάδελφοι, είχαν βαριές επιπτώσεις στην ομαλή και αποδοτική λειτουργία των δημοσίων επιχειρήσεων και οργανισμών.

Η σημερινή Κυβέρνηση δεν ευθύνεται για τη διαμόρφωση αυτής της κατάστασης. Υπάρχουν ευθύνες, αλλά με διαφορετική χρονική βάση, καθώς η διείσδυση οργανωμένων συμφερόντων στο δημόσιο τομέα, στις δημόσιες επιχειρήσεις και στους οργανισμούς ειδικότερα, είναι χαρακτηριστικό γνώρισμα δικό σας και κάθε προσπάθεια να απεμπλακείτε από τις κατηγορίες θα μας βρίσκει απέναντι.

Οι Ανεξάρτητοι Έλληνες Είμαστε θετικοί απέναντι στο νομοσχέδιο.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Το λόγο έχει ο κ. Γεωργιάδης.

ΜΑΡΙΟΣ ΓΕΩΡΓΙΑΔΗΣ (Ειδικός Αγορητής της Ένωσης Κεντρώων): Κύριε Υπουργέ, κυρίες και κύριοι συνάδελφοι, αλλά, κυρία Πρόεδρε, θα ήθελα να απευθυνθώ σε εσάς, γιατί καταλαβαίνετε, όταν μέσα σε ένα σαββατοκύριακο προετοιμαζόμαστε αφενός για την Επιτροπή, αφετέρου για την Ολομέλεια, για ένα επείγον σχέδιο νόμου που φέρνετε και συρρικνώνετε το χρόνο από τα δεκαπέντε λεπτά, που είναι κανονικά, στα 6 λεπτά, είναι πολύ δύσκολο μέσα σε μισή ώρα να περικόψουμε τα όσα έχουμε ετοιμάσει.

ΗΛΙΑΣ ΚΑΜΑΤΕΡΟΣ (Εισηγητής του ΣΥΡΙΖΑ): *(Ομιλεί εκτός μικροφώνου)*

ΜΑΡΙΟΣ ΓΕΩΡΓΙΑΔΗΣ (Ειδικός Αγορητής της Ένωσης Κεντρώων): Συμφωνήσετε, εντάξει. Εγώ δεν ήμουν εδώ και δεν συμφώνησα, κύριε συνάδελφε.

Για συντομία χρόνου, θα κάνω δύο ερωτήσεις προς τον κ. Υπουργό και θα καταθέσω στα πρακτικά όλη την ομιλία μου και αν θέλει ο κ. Υπουργός να τη λάβει υπόψη του αύριο στην Ολομέλεια και αν θέλει να προσθέσει κάτι, πολύ ευχαρίστως.

Εγώ θα ρωτήσω, με βάση το άρθρο 6, το οποίο αναφέρει ότι η Ε.Ε. γενικότερα θα αλλάξει όλη την πολιτική της και θα προχωρήσει στην παραγωγή του ηλεκτρισμού βασισμένη σε Ανανεώσιμες Πηγές Ενέργειας. Πώς είναι τόσο αισιόδοξος, ο κ. Υπουργός, για το μέλλον της παραγωγής λιγνίτη στην Ελλάδα, που μπορεί να βρει κάποιους επενδυτές είτε από την Κίνα είτε από την Ασία ή οπουδήποτε μπορεί να τους βρείτε, για να συνεχίσουν να δουλεύουν πάνω στην παραγωγή λιγνίτη, αλλά με βάση την προστασία του περιβάλλοντος, εμείς και τα δικά μας παιδιά θα εισπνέουν όλο αυτό το άσχημο αποτέλεσμα που έχει η παραγωγή.

Το δεύτερο, το οποίο έχουμε ρωτήσει όλοι οι συνάδελφοι και το έχω ρωτήσει και εγώ πάρα πολλές φορές, πού θα βρεθεί το κονδύλι για όλα αυτά, για όλες τις ρυθμίσεις που λέτε εδώ ότι θα πραγματοποιηθούν, πόσο μάλλον της εθελουσίας εξόδου; Ποιο είναι το ποσό; Δεν μας λέει κανείς τι πόσο έχει προβλεφθεί και δεν μας λέει κανείς από πού θα βρεθεί αυτό το κονδύλι;

Ολοκληρώνω εδώ και καταθέτω στα πρακτικά την ομιλία μου.

Σας ευχαριστώ πολύ, κυρία Πρόεδρε, αλλά και τον κ. Υπουργό προκαταβολικά και του εύχομαι χρόνια πολλά δημοσίως.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Το λόγο έχει ο κ. Αμυράς, ο οποίος είναι και πολύχρονος.

ΓΕΩΡΓΙΟΣ ΑΜΥΡΑΣ (Ειδικός Αγορητής του «Ποταμίου»): Σας ευχαριστώ για την προσφώνηση και την ευχή, κυρία Πρόεδρε, γιορτάζει και ο Υπουργός, ο κ. Σταθάκης και του εύχομαι χρόνια πολλά. Παρότι μας κεράσατε, αγαπητέ συνονόματε και συνεορτάζοντα κύριε Υπουργέ, ένα νομοσχέδιο, το οποίο είναι κακό νομοσχέδιο. Όσον αφορά τον τρόπο νομοθέτησης, δεν το συζητάω, παίρνει, αν όχι χάλκινο, τουλάχιστον, αργυρό μετάλλιο κακής νομοθέτησης. Γιατί;

Γιατί εισαγάγει πάρα πολλές παρεκκλίσεις από την κείμενη νομοθεσία. Έχει επίσης, πολλές διατάξεις ειδικού αναγκαστικού δικαίου για ακίνητα, για πολεοδομίες, προβλέπει εκχώρηση περιουσίας της Δ.Ε.Η., χωρίς όμως, να μας δίνετε τα οικονομικά στοιχεία ή να περιγράφετε πώς θα γίνει. Αυτό ως μια γενικότερη εικόνα, θα ήθελα να σας πω ότι δεν είναι καλό το νομοσχέδιο. Τώρα, πάμε σε αυτά που πραγματεύεται, στην ουσία του νομοσχεδίου.

(Συνέχεια ομιλίας κ. ΓΕΩΡΓΙΟΥ ΑΜΥΡΑ-Ειδικού Αγορητή του «Ποταμιού»)

Γιατί η πώληση των λιγνιτικών μονάδων δεν λύνει κανένα πρόβλημα, όπως εγώ ισχυρίζομαι, διότι στην ουσία τι κάνει; Πετάει την μπάλα στην εξέδρα εμμέσως, για να κερδίσει χρόνο, έτσι ώστε μετά από κάποια χρόνια, ενδεχομένως, να ληφθούν οι επώδυνες λύσεις. Ναι, υπάρχει, θα έλεγα, ο διπλός δρόμος που πρέπει να ακολουθήσει η Δ.Ε.Η., βάσει των Οδηγιών της Ε.Ε. και της αποφάσεως του Δικαστηρίου να μειώσει το μερίδιο αγοράς της Δ.Ε.Η. στον εμπορικό τομέα, να απεξαρτηθεί σταδιακώς από το λιγνίτη και να εξυγιάνει τα χρηματοοικονομικά της, έτσι ώστε να μπορεί να επενδύει και εν πάση περιπτώσει, να έχουμε ένα νέο παραγωγικό μοντέλο ενέργειας βασισμένο στη Δ.Ε.Η..

Εδώ, όμως, ενώ δείχνει να έχουμε σε αυτό το νομοσχέδιο μια σύνταξη - αντιστοίχιση με τους κανόνες και τις Ευρωπαϊκές Οδηγίες, τελικά φοβάμαι, ότι με αυτό το νομοσχέδιο απλώς η Δ.Ε.Η. έχει χάσει πάρα πολύ χρόνο, πολύτιμο χρόνο, όπως έγινε και με τις ΝΟΜΕ. Το σχέδιο για τη Μικρή ΔΕΗ έλυνε το πρόβλημα της μείωσης των μεριδίων αγοράς και μάλιστα αποτελεσματικά στο εμπορικό κομμάτι. Δεν το βελτιώσατε ως Κυβέρνηση, αντιθέτως το απορρίψατε πλήρως ούτε το τροποποιήσατε και ως εναλλακτική λύση επιστρατεύτηκε ο μηχανισμός των ΝΟΜΕ που εστέφθη, ως γνωστόν, από απόλυτη αποτυχία. Ούτε τα μερίδια αγοράς της Δ.Ε.Η. στην εμπορία μειώθηκαν ούτε ενίσχυσε οικονομικά τη Δ.Ε.Η., ίσα-ίσα τη ζημίωσε και γι' αυτό προχωρήσατε στο επόμενο βήμα που είναι η πώληση των λιγνιτικών μονάδων.

Χάσαμε, όμως, τρία ολόκληρα χρόνια και τι συνέβη σε αυτά τα τρία χρόνια; Πρώτον, η Ε.Ε. αυστηροποίησε τη νομοθεσία της για τους ρύπους, για το κόστος της εκπομπής ρύπων. Έχω εδώ τα στοιχεία, θα τα πω στην Ολομέλεια, είναι εξαιρετικά μεγάλη η άνοδος και η τάση του κόστους της λιγνιτικής παραγωγής λόγω ρύπων. Λόγω της καθυστέρησης αυτής, τα τρία, τέσσερα στην ουσία χρόνια επί ΣΥΡΙΖΑ-ΑΝΕΛ, δυστυχώς, οι λιγνιτικές μονάδες της Δ.Ε.Η. έχασαν εμπορική αξία και πέραν της εμπορικής αξίας υπάρχει και το εξής. Η τεχνολογία τρέχει τόσο πολύ, που μας αφήνει ακόμα περισσότερο πίσω. Δηλαδή, για παράδειγμα, θα σας πω ότι ο Όμιλος Μυτιληναίος ανακοίνωσε πρόσφατα την κατασκευή Μονάδας παραγωγής ηλεκτρικής ενέργειας από φυσικό αέριο, ίσης δυναμικότητας με την Μονάδα «Πτολεμαΐδα 5» με κόστος, μόλις 300 εκατομμυρίων ευρώ. Τριακόσια εκατομμύρια ευρώ ο ιδιώτης, η Δ.Ε.Η. ενάμισι δις, για το ίδιο παραγόμενο ενεργειακό αποτέλεσμα.

ΝΙΚΟΛΑΟΣ ΠΑΠΑΔΟΠΟΥΛΟΣ: Πώς γίνεται αυτό;

ΓΕΩΡΓΙΟΣ ΑΜΥΡΑΣ (Ειδικός Αγορητής του «Ποταμιού»): Πώς γίνεται; Να ρωτήσετε, τον κ. Υπουργό να μας απαντήσει.

Αγαπητέ κ. Παπαδόπουλε, μιας και το αναφέρατε θα σας πω το εξής. Εγώ θα σας πω τι ανέφερε ο Πρόεδρος και Διευθύνων Σύμβουλος της Δ.Ε.Η. για αυτό το θέμα, ο ίδιος το είπε, στο συνέδριο του ECONOMIST τον Νοέμβριο του 2016 είχε δηλώσει: «Αν με ρωτάτε αυστηρά επιχειρηματικά» - μιλώντας για την Μονάδα «Πτολεμαΐδα 5» - «δεν είναι καθόλου κερδοφόρο να επιδοτούνται τέτοιες επενδύσεις. Αντί να δώσουμε ενάμισι δισεκατομμύριο ευρώ» - να, ποιος το είπε, αγαπητέ μου συνάδελφε, το είπε ο άνθρωπος που εσείς τοποθετήσατε στη Δ.Ε.Η. – «για την Μονάδα «Πτολεμαΐδα 5» θα δίναμε τα μισά λεφτά και θα είχαμε ίση, ίσως και περισσότερη ισχύ και πολύ πιο γρήγορα σε Μονάδες Φυσικού Αερίου». Αυτή είναι η πραγματικότητα, κυρίες και κύριοι συνάδελφοι.

Τι θα πάει προς πώληση από τη Δ.Ε.Η.; Η Μεγαλόπολη, η οποία θα λειτουργεί έως το 2025 και το ερώτημα είναι πραγματικά καλόπιστο, ποιος επενδυτής θα έρθει για μια τέτοια…..(διακόπτεται ο ομιλητής)

ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ(εκτός μικροφώνου): Σε τριάντα χρόνια.

ΓΕΩΡΓΙΟΣ ΑΜΥΡΑΣ (Ειδικός Αγορητής του «Ποταμιού»): Εσείς μιλάτε κ. Κωνσταντινόπουλε για περίοδο τριάντα χρόνων, όμως η Μεγαλόπολη θα λειτουργεί έως το 2025 και ο αγοραστής, προφανώς, θα κάνει μια επένδυση βραχείας διάρκειας και βραχείας οπτικής. Τέτοιους επενδυτές θέλουμε;

Η Μονάδα «Μελίτης 2» πήρε άδεια για θερμική λειτουργία της λιγνιτικής Μονάδας για 30 έως 40 χρόνια. Σας είπα ότι είναι υπό διωγμόν οι ρύποι στην Ε.Ε., αυξάνουν πολύ το κόστος, γιατί βεβαίως, εδώ, επιβάλλονται, και δεν μεταβαίνουμε σε ένα άλλο μοντέλο ενεργειακό, μιας πιο καθαρής παραγωγής. Καταλήγω σε αυτό, αγαπητέ κ. Σταθάκη, ότι δεν υπάρχει ένας γενικότερος ενεργειακός σχεδιασμός που να τοποθετεί αυτές τις επενδύσεις και αυτές τις κινήσεις στο γενικότερο πλαίσιο του εθνικού ενεργειακού σχεδιασμού. Αυτό για μένα είναι το βασικότερο πρόβλημα, κυρίες και κύριοι συνάδελφοι.

(Συνέχεια ομιλίας κ. ΓΕΩΡΓΙΟΥ ΑΜΥΡΑ, Ειδικού Αγορητή του Ποταμιού)

Κλείνω, λέγοντας ότι οι τοπικές κοινωνίες και οι οικονομίες δεν είναι έτοιμες, δυστυχώς, με ευθύνη πάρα πολλών κυβερνήσεων, να μεταβούν στην κοινωνία, στην οικονομία, πέραν του άνθρακα. Και εδώ, δεν βλέπω να κάνει τίποτα το νομοσχέδιο προς αυτή την κατεύθυνση. Απολύτως τίποτα.

Θέλω να θέσω και δύο συγκεκριμένες ερωτήσεις. Για το άρθρο 5, παράγραφος 2, για ποιο λόγο να αναλάβει η Δ.Ε.Η., αναλογικά το τμήμα των εξόδων της αποξήλωσης των μονάδων παραγωγής και αποκατάστασης των ειδικών πεδίων εξόρυξης; Από τη στιγμή που θα γίνει η μεταβίβαση, δεν μεταβιβάζονται στον επενδυτή όλα τα περιουσιακά στοιχεία; Και γιατί θα πρέπει η Δ.Ε.Η. να συμμετέχει και εκείνη, αναλογικά, επειδή είχε περισσότερα χρόνια στην μονάδα, πολύ περισσότερο από το νέο επενδυτή; Αφού έχουν μεταβιβαστεί τα περιουσιακά στοιχεία, ο επενδυτής πώς το σκέφτεται; Αυτό είναι το πρώτο ερώτημα.

Δεύτερο ερώτημα, για το άρθρο 6. Παραχώρηση δικαιωμάτων έρευνας και εκμετάλλευσης λιγνίτη στις εν λόγω μονάδες, κατά παρέκκλιση κάθε άλλης διάταξης. Πείτε μου, κύριε Υπουργέ, έχει εκτιμηθεί η αξία αυτών των κοιτασμάτων που παραχωρούνται και σε ποιο ύψος είναι; Είναι απλή η ερώτηση και νομίζω ότι πρέπει να μας την απαντήσετε.

Εμείς δηλώνουμε επιφύλαξη. Έχουμε πάρα πολλές δυσκολίες με αυτό το νομοσχέδιο και μάλιστα επί της ουσίας, όχι στα τυπικά που σας είπα, που και αυτά ουσιαστικά είναι, δηλαδή, ο τρόπος νομοθέτησης. Περιμένω τις απαντήσεις του κ. Υπουργού και η συνέχεια στην Ολομέλεια.

ΜΑΡΙΟΣ ΓΕΩΡΓΙΑΔΗΣ (Ειδικός Αγορητής της Ένωσης Κεντρώων): Κυρία Πρόεδρε, απλά να ακουστεί και η δική μας θέση. Εμείς καταψηφίζουμε και επί της αρχής και επί των άρθρων και θα τοποθετηθούμε στην Ολομέλεια, συγκεκριμένα.

Ευχαριστώ πολύ.

Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες είναι οι Βουλευτές κ.κ. Αραχωβίτης Σταύρος, Βράντζα Παναγιώτα, Γκαρά Αναστασία, Δημαράς Γεώργιος, Δημητριάδης Δημήτριος, Δρίτσας Θεόδωρος, Ζεϊμπέκ Χουσεΐν, Θεοπεφτάτου Αφροδίτη, Θεοφύλακτος Ιωάννης, Ιγγλέζη Αικατερίνη, Καματερός Ηλίας, Καραγιάννης Ιωάννης, Καρακώστα Εύη, Καραναστάσης Απόστολος, Κάτσης Μάριος, Μουμουλίδης Θεμιστοκλής, Μπαλωμενάκης Αντώνιος, Ξυδάκης Νικόλαος, Ουρσουζίδης Γεώργιος, Παπαδόπουλος Νικόλαος, Σέλτσας Κωνσταντίνος, Σπαρτινός Κωνσταντίνος, Αντωνίου Μαρία, Τελιγιορίδου Ολυμπία, Τζάκρη Θεοδώρα, Αθανασίου Χαράλαμπος, Αντωνιάδης Ιωάννης, Αραμπατζή Φωτεινή, Δήμας Χρίστος, Κατσανιώτης Ανδρέας, Κατσαφάδος Κωνσταντίνος, Βλάσης Κωνσταντίνος, Χαρακόπουλος Μάξιμος, Μπούρας Αθανάσιος, Πλακιωτάκης Ιωάννης, Σκρέκας Κωνσταντίνος, Στύλιος Γεώργιος, Αρβανιτίδης Γεώργιος, Καρράς Γεώργιος-Δημήτριος, Κωνσταντινόπουλος Οδυσσέας, Χριστοφυλοπούλου Παρασκευή (Εύη), Ζαρούλια Ελένη, Παναγιώταρος Ηλίας, Σαχινίδης Ιωάννης, Καραθανασόπουλος Νικόλαος, Γκιόκας Ιωάννης, Βαρδαλής Αθανάσιος, Καμμένος Δημήτριος, Λαζαρίδης Γεώργιος, Αμυράς Γεώργιος και Γεωργιάδης Μάριος.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Ευχαριστώ. Το λόγο έχει ο κ. Μουμουλίδης.

ΘΕΜΙΣΤΟΚΛΗΣ ΜΟΥΜΟΥΛΙΔΗΣ: Ευχαριστώ κυρία Πρόεδρε.

Καταρχάς, ουσιαστικά θα τοποθετηθώ στην Ολομέλεια για περισσότερες λεπτομέρειες, γιατί θεωρώ, ότι ο χρόνος σήμερα θα πρέπει να εξαντληθεί στην πίεση προς τον κ. Υπουργό, ώστε να κερδίσουμε, όσο γίνεται περισσότερα πράγματα.

Θα απαντήσω στον κ. Σκρέκα, θυμίζοντάς του για ποια επιχείρηση συζητάμε. Κύριε Σκρέκα, αν και είστε νέος, φαντάζομαι ότι γνωρίζετε πως συζητάμε για την επιχείρηση που επί δεκαετίες λεηλατήθηκε, που επί δεκαετίες συνδιοικήθηκε, που επί δεκαετίες έγινε το μαγαζί δύο Κομμάτων, που οδήγησαν τη χώρα σε αυτήν την ιστορική κρίση και σήμερα έρχεστε και αυτό είναι λυπηρό, όχι προσωπικά, ως Αντιπολίτευση, περίπου να πανηγυρίζετε για το γεγονός, ότι αυτή η κυβέρνηση πρέπει να απαντήσει σε ένα ακόμη πρόβλημα που κληρονόμησε.

Αυτό, αν μη τι άλλο, δεν δημιουργεί προϋποθέσεις για καλύτερες επόμενες μέρες στο πολιτικό μας σύστημα. Είστε νέος. Βεβαίως, κουνάτε το χέρι σας. Δεν κουβεντιάζουμε αυτό, αλλά καλό είναι, αυτά να κατατίθενται. Μιλάτε, ως Ν.Δ., σαν να βρίσκεστε ήδη στο απυρόβλητο. Φανταστείτε, στην απευκταία περίπτωση που αναλάβετε την κυβέρνηση, πως θα συμπεριφέρεστε, αν τώρα συμπεριφέρεστε έτσι. Κύριε Σκρέκα, εμείς μπορούμε σεμνά και υπεύθυνα να διαχειριστούμε προβλήματα, τα οποία δεν δημιουργήσαμε και δεν μας αναλογούν οι ευθύνες που αναλογούν στα δικά σας κόμματα.

(Συνέχεια ομιλίας κ. ΘΕΜΙΣΤΟΚΛΗ ΜΟΥΜΟΥΛΙΔΗ)

Πάω λοιπόν τώρα στην ουσία.

ΚΩΝΣΤΑΝΤΙΝΟΣ ΣΚΡΕΚΑΣ (Εισηγητής της Ν.Δ.): Τόσα χρόνια μας λέτε το ίδιο παραμύθι.

ΘΕΜΙΣΤΟΚΛΗΣ ΜΟΥΜΟΥΛΙΔΗΣ: Κοιτάξτε, το παραμύθι το πουλήσατε και ακριβά και το πληρώνει ο ελληνικός λαός…

ΚΩΝΣΤΑΝΤΙΝΟΣ ΣΚΡΕΚΑΣ (Εισηγητής της Ν.Δ.): (ομιλεί εκτός μικροφώνου)

ΘΕΜΙΣΤΟΚΛΗΣ ΜΟΥΜΟΥΛΙΔΗΣ: Ακούστε, λοιπόν, κύριε Σκρέκα.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Κύριε Σκρέκα, ο καθένας λέει το παραμύθι του. Τι να κάνουμε; Ηρεμία.

ΘΕΜΙΣΤΟΚΛΗΣ ΜΟΥΜΟΥΛΙΔΗΣ: Δεν είναι τρόπος αυτός. Γιατί αντιδράτε έτσι; Πρέπει να μάθετε να ακούτε…

ΚΩΝΣΤΑΝΤΙΝΟΣ ΣΚΡΕΚΑΣ (Εισηγητής της Ν.Δ.): Επειδή είμαι πολύ ήρεμος, δεν απευθύνθηκα προσωπικά σε κανέναν.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Κύριε Σκρέκα, όμως, δεν είναι σωστή η διαδικασία…

ΚΩΝΣΤΑΝΤΙΝΟΣ ΣΚΡΕΚΑΣ (Εισηγητής της Ν.Δ.): Ο κ. συνάδελφος δεν ξέρει πώς διεξάγεται η διαδικασία…

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Κύριε Σκρέκα, είσαστε ο πιο άτακτος Βουλευτής.

ΚΩΝΣΤΑΝΤΙΝΟΣ ΣΚΡΕΚΑΣ (Εισηγητής της Ν.Δ.): Προσωπικά…

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Δεν υπάρχει «προσωπικά».

ΚΩΝΣΤΑΝΤΙΝΟΣ ΣΚΡΕΚΑΣ (Εισηγητής της Ν.Δ.): Προσωπικά, δεν απευθύνθηκα σε κανέναν, κυρία Πρόεδρε, ούτε ονομαστικά.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Ουδεμία αντίρρηση. Πολιτικά μιλάμε.

ΚΩΝΣΤΑΝΤΙΝΟΣ ΣΚΡΕΚΑΣ (Εισηγητής της Ν.Δ.): Να μαζέψει τα λόγια του.

ΘΕΜΙΣΤΟΚΛΗΣ ΜΟΥΜΟΥΛΙΔΗΣ: Να μαζέψω τα λόγια μου;

ΚΩΝΣΤΑΝΤΙΝΟΣ ΣΚΡΕΚΑΣ (Εισηγητής της Ν.Δ.): Ο κ. Βουλευτής του ΣΥΡΙΖΑ να πει αυτά τα οποία έχουν κάνει εκείνοι. Το θέμα να τελειώσει επιτέλους.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Σας παρακαλώ.

ΚΩΝΣΤΑΝΤΙΝΟΣ ΣΚΡΕΚΑΣ (Εισηγητής της Ν.Δ.): Δεν βαρέθηκαν το ίδιο παραμύθι τέσσερα χρόνια;

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Κύριε Σκρέκα, εάν είναι δυνατόν…

ΘΕΜΙΣΤΟΚΛΗΣ ΜΟΥΜΟΥΛΙΔΗΣ: Κύριε Σκρέκα, σε αυτή την αίθουσα, εκπροσωπείτε το κόμμα της Αξιωματικής Αντιπολίτευσης. Προφανώς, δεν είναι προσωπικό. Δεν καταλαβαίνω την ευθιξία σας. Προφανώς και δεν είναι προσωπικό. Κοιτάξτε, θα πρέπει να μάθετε να ακούτε. Ξέρω ότι δεν σας αρέσει να ακούτε ως κόμμα.

ΚΩΝΣΤΑΝΤΙΝΟΣ ΣΚΡΕΚΑΣ (Εισηγητής της Ν.Δ.): Όχι, λάθος κάνετε.

ΘΕΜΙΣΤΟΚΛΗΣ ΜΟΥΜΟΥΛΙΔΗΣ: Φαίνεται ότι δεν σας αρέσει. Ο τρόπος που αντιλαμβάνεσθε την κοινοβουλευτική διαδικασία…

ΚΩΝΣΤΑΝΤΙΝΟΣ ΣΚΡΕΚΑΣ (Εισηγητής της Ν.Δ.): (ομιλεί εκτός μικροφώνου)

ΘΕΜΙΣΤΟΚΛΗΣ ΜΟΥΜΟΥΛΙΔΗΣ: Όχι, κάνετε λάθος. Επιτρέψτε μου. Επιτρέψτε μου. Έχετε μια τεχνική και νομίζετε ότι η κοινοβουλευτική διαδικασία, πλέον, είναι μια τεχνική, είναι έξυπνες ατάκες, είναι διακοπή διαδικασίας και είναι η «μπάλα στην εξέδρα». Δεν είναι αυτό. Μάθετε να ακούτε. Ευχαριστώ.

Λοιπόν, θα αναφερθώ σε δύο θέματα. Το νομοσχέδιο που κουβεντιάζουμε είναι ένα σύνθετο νομοσχέδιο, είναι ένα νομοσχέδιο που κατά τη γνώμη μου θα έπρεπε να έρθει μαζί με την αντιπρόταση στο αναπτυξιακό σκέλος αυτού που ενδεχομένως στερεί από τις περιοχές. Έχουμε, λοιπόν, δύο σημεία τα οποία πρέπει να δούμε πιο ουσιαστικά.

Το πρώτο είναι το θέμα το εργασιακό και το δεύτερο θέμα είναι το αναπτυξιακό. Στο ζήτημα, λοιπόν του εργασιακού, στο άρθρο 4, αλλά και στο άρθρο 7, νομίζω ότι θα έπρεπε να έχει μια σαφέστερη διατύπωση. Έχω την αίσθηση, ότι η δεύτερη παράγραφος και των δύο άρθρων αμφισβητούν τα πρώτα. Δηλαδή και στο άρθρο 4, η δεύτερη παράγραφος περίπου αμφισβητεί το άρθρο 1 και στο άρθρο 7, το δεύτερο άρθρο, τολμώ να πω ότι θα μπορούσε κανείς να το ερμηνεύσει, ότι ακυρώνει το πρώτο. Θα παρακαλούσα, λοιπόν, να υπάρχει μια σαφής διατύπωση που να δηλώνει με σαφήνεια την πολιτική πρόθεση. Δεν πρέπει να υπάρχει το παραμικρό παράθυρο.

Είναι σωστή η άποψη που λέει ότι όλοι εργαζόμενοι που ενδεχομένως θα μετακινηθούν, θα πρέπει να διέπονται από τον κανονισμό και τις συλλογικές συμβάσεις της Δ.Ε.Η..

Στο θέμα του ειδικού τέλους των δικαιωμάτων έρευνας και εκμετάλλευσης λιγνίτη, νομίζω ότι μπορεί να βελτιωθεί θεαματικά το ποσό, το 1,2 και να γίνει κάτι ουσιαστικότερο, κυρίως, όμως, να κατοχυρωθεί. Θα πρέπει να ξέρουμε ότι ο πόρος, το τέλος αυτό είναι και το μοναδικό αναπτυξιακό εργαλείο που μένει πια σε αυτές τις περιοχές.

Η περιφερειακή αρχή κατέθεσε μια σειρά από τροπολογίες, μια σειρά από νομοτεχνικές βελτιώσεις. Συμφωνούμε απόλυτα με όσα κατατίθενται και θα περιμένουμε από τον Υπουργό να δούμε σε ποια από αυτά συμφωνεί, σε ποια θα ήθελε να συζητήσουμε και ποια αιτιολογημένα απορρίπτει.

Υπάρχει κάτι που είναι πολύ σημαντικό και, κύριε Υπουργέ, επειδή είναι στην αρμοδιότητά σας, νομίζω ότι στο αμέσως επόμενο διάστημα θα πρέπει να ασχοληθείτε, υπάρχει το ζήτημα των αποκαταστάσεων. Είναι ορατός ο κίνδυνος, κάποιες περιοχές -όχι όλες- να παραμείνουν ως σεληνιακά τοπία από την έλλειψη επί δεκαετίες στοιχειώδους πολιτικής αποκατάστασης εδαφών. Γιατί όταν οι προηγούμενες διοικήσεις της Δ.Ε.Η. μιλούσαν για αποκαταστάσεις, εννοούσαν μπάζωμα και δενδροφύτευση και αυτό, βέβαια, δεν αποτελεί αποκατάσταση.

 Η Δ.Ε.Η. κατέχει στη Δυτική Μακεδονία περισσότερα από 200.000 στρέμματα, που καταλαβαίνετε ότι είναι μια τεράστια δημόσια περιουσία και είναι στη δική σας ευθύνη να ξεκινήσετε τις ενέργειες, ώστε να κατατεθεί ένα ολοκληρωμένο σχέδιο ανάπτυξης, ένα σχέδιο, το οποίο περιμένει η περιοχή για πάρα πολλά χρόνια.

 (Συνέχεια ομιλίας κ. ΘΕΜΙΣΤΟΚΛΗ ΜΟΥΜΟΥΛΙΔΗ)

Θεωρώ ότι οι αποκαταστάσεις εδαφών αποτελούν το μεγαλύτερο αναπτυξιακό έργο για την περιοχή. Είναι ένα έργο πολλών εκατομμυρίων που θα πάρει και χρόνια. Το σημαντικότερο απ' όλα είναι ότι θα πρέπει να δούμε με μεγαλύτερη ευαισθησία, στο επόμενο διάστημα, τις περιοχές αυτές.

 Ακούστηκε πως η περιοχή της Κοζάνης είναι ευνοημένη. Εγώ το αμφισβητώ αυτό. Κάποια στιγμή, η περιοχή της Κοζάνης μπορεί να βρεθεί σε ένα ενεργειακό κενό παραγωγής.

Κυρίως, όμως, προσέξτε το θέμα του ανταποδοτικού τέλους, των εργασιακών σχέσεων και κυρίως, δείτε με προσοχή και απαντήστε στις προτάσεις που έκανε η περιφερειακή αρχή.

Ευχαριστώ.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Κι εμείς ευχαριστούμε.

Ο κ. Κωνσταντινόπουλος, έχει το λόγο.

ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ: Ευχαριστώ, κυρία Πρόεδρε.

Κύριε Υπουργέ, κύριοι συνάδελφοι, σήμερα, εδώ, έρχεται ένα πολύ σημαντικό νομοσχέδιο, όπως έχετε πει και εσείς. Σε κάθε προσπάθεια αναδιάρθρωσης αυτού του νομοσχεδίου, είχατε κάνει την κριτική και δεν μένω σε αυτή τη διαδικασία. Δεν αφορά το μέλλον.

Έχουμε μια απόφαση του Ευρωπαϊκού Δικαστηρίου και πρέπει να το αντιμετωπίσουμε με πολιτικούς όρους. Αυτό αφορά κοιτάσματα, εσείς έχετε προχωρήσει και σε πώληση μονάδων. Με ποιον τρόπο, όμως; Με ποιους κανόνες; Ποιους ωφελεί αυτή η διαδικασία; Βοηθάει στο να υπάρξει Δ.Ε.Η., με δημόσιο χαρακτήρα, ανταγωνιστική με τις άλλες ιδιωτικές ή τους καινούργιους αγοραστές;

Ας δούμε, όμως, τι κάνουμε με βάση αυτά που μας είπαν όλοι όσοι ήρθαν από τους φορείς, σήμερα. Ακόμη και αυτοί που βγαίνουν στα σποτάκια του ΣΥ.ΡΙΖ.Α., ας δούμε τι είπαν.

Τι πουλάμε σήμερα; Πουλάμε Μεγαλόπολη και Φλώρινα. Τι έχουμε σε αυτή τη διαδικασία;

Πρώτον, με βάση τα δεδομένα που ειπώθηκαν, με άρθρο του νομοσχεδίου που υπάρχει και ο πρόεδρος της Δ.Ε.Η. είπε ότι θα υπάρξει ζημιά στη Δ.Ε.Η.. Μειώνουμε, ο Υπουργός λέει, σε κάποια περίπτωση, αυτό που φτιάξαμε στην Μεγαλόπολη, στη μονάδα 5, την ισχύ - εσείς λέτε ότι μπορεί να μη συμβεί και εγώ λέω ότι, αφού το βάζετε, μπορεί και να συμβεί - από 820MW σε 500MW, για να τα παίρνει ο ιδιώτης. Αυτοί που πουλάνε.

Είπαν, για να μη λέτε ότι τα λέω εγώ, ότι η Δ.Ε.Η., σε σχέση με την Μεγαλόπολη, η 3 και η 4, που πάνε πακέτο σε έναν αγοραστή, θα δίνει το ρεύμα μονοπωλιακά στην Κρήτη.

Ρώτησα, κύριοι συνάδελφοι, εδώ ήσασταν, το αποδέχθηκε και ο πρόεδρος της Δ.Ε.Η., ότι αυτή η μείωση, να μη το πω ζημιά και σας προκαλέσω, της ισχύς και μόνο είναι της τάξης των 150 εκατομμυρίων το χρόνο.

Άρα, με την πολιτική σας, δεν ξέρω εάν είναι αριστερή ή δεξιά και δεν με απασχολεί, σε πρώτη φάση, προκαλείτε στρέβλωση του ανταγωνισμού. Ούτε θα το πω ότι είναι δώρο σε φίλους σας, αλλά κάνετε απόλυτη στρέβλωση του ανταγωνισμού.

 (Συνέχεια ομιλίας κ. ΟΔΥΣΣΕΑ ΚΩΝΣΤΑΝΤΙΝΟΠΟΥΛΟΥ)

Πουλάτε μία μονάδα και μειώνετε τη μονάδα κατά 320 Μεγαβάτ, την οποία φτιάξαμε πριν λίγα χρόνια και όπως ειπώθηκε, είναι με το πιο φθηνό, είναι κάτω από το λιγνίτη. Αυτή είναι μια πραγματικότητα που δεν την είπα εγώ. Ειπώθηκε εδώ σήμερα, ότι το πιο φτηνό καύσιμο είναι το φυσικό αέριο. Αν έχετε στοιχεία να μας τα φέρετε, κύριε Υπουργέ.

Δεύτερον, αναπτυξιακά και στήριξη στους νομούς που υπάρχουν. Θα μιλήσουμε γιατί πωλείται μόνο στη Φλώρινα και στην Αρκαδία και όχι στην Κοζάνη, θα τα βρούμε αυτά, θα δούμε γιατί γίνεται αυτό. Το είπε ο πρόεδρος του εργατικού κέντρου της Φλώρινας, αλλά θα τα πούμε όλα αυτά. Θα μείνω όμως, σε αυτά που είπε ο περιφερειάρχης, ο κ. Καρυπίδης και νομίζω, ότι δεν θα μπορείτε να με αμφισβητήσετε. Είπε ότι το ανταποδοτικό όφελος στην καλύτερη περίπτωση θα μειωθεί κατά 20 εκατ., από 119 εκατ. θα πάει στα 99 εκατ., κ. Υπουργέ. Αυτό σημαίνει, ότι μειώνουμε αναπτυξιακά 20 εκατ. από τις περιοχές και χαρίζουμε στον νέο επενδυτή 20 εκατ., γιατί δεν θα δίνει αυτά, με βάση το νομοσχέδιο. 1,2, θα δίνει μείον 20 εκατ..

Τρίτον, η Δ.Ε.Η. έχει υποχρεώσεις. Κύριε Υπουργέ, εδώ καθυστερείτε και πραγματικά υπάρχουν και στο παρελθόν, αλλά πρέπει να υπάρξει μια συζήτηση και για το παρόν. Τους οικισμούς ποιος θα τους πληρώνει, τη μετεγκατάσταση των οικισμών; Αυτός ο νόμος, κ. Υπουργέ, που κάνετε, είναι στρέβλωση της αγοράς 100%, το μεγαλύτερο δώρο που δεν έχει υπάρξει ποτέ και δεν θα υπάρξει ποτέ σε ιδιώτη. Να υπάρξει ιδιώτης, αλλά όχι με αυτούς τους κανόνες και τους όρους. Εδώ δεν υπάρχει κανόνας και όρος, είναι πάρτε τα και σας τα δίνουμε όλα δικά σας. Δεν σας κάνω κριτική για το παρελθόν, σας κάνω κριτική για αυτό που συμβαίνει σήμερα, με βάση αυτά που είπαν σήμερα φιλικοί προς εσάς φορείς. Η Δ.Ε.Η. δεν πωλείται πια το 40% αλλά παραπάνω, σε λίγο, πιθανόν, χωρίς να ξέρουμε το εύλογο τίμημα για να κάνει επενδύσεις, δεν μας το λέτε, δεν μας λέει κάποιος ποιο είναι αυτό το εύλογο τίμημα. Εσείς, συνάδελφοι του ΣΥΡΙΖΑ, που θα ψηφίσετε αύριο για να πουληθεί, δεν θέλετε να μάθετε πόσα θα πάρει το δημόσιο; Τι θα επωφεληθεί το δημόσιο από όλη αυτή τη διαδικασία; Πείτε ότι εμείς δεν ψηφίζουμε, αλλά δεν έχουμε και την ευθύνη. Εσείς, δεν θέλετε να μάθετε από την κυβέρνηση ποιο είναι αυτό το εύλογο τίμημα; Δεν θέλετε.

(Συνέχεια ομιλίας κ. ΟΔΥΣΣΕΑ ΚΩΝΣΤΑΝΤΙΝΟΠΟΥΛΟΥ)

Κύριε Υπουργέ, σε σχέση με την πολιτική γενικότερα, υπήρχε ένα θέμα στη Δ.Ε.Η., που ήταν οι εργολαβίες.

Ρώτησε, λοιπόν, πριν ένας συνάδελφος του ΣΥΡΙΖΑ - από την Κοζάνη, εάν δεν κάνω λάθος - «είμαστε τέσσερα χρόνια, τι έχουμε κάνει με τις εργολαβίες;». και ακούστηκε ένα νούμερο, ότι δηλαδή, έχουμε 18.000 υπαλλήλους και 20.000 στις εργολαβίες.

Αναρωτιέμαι, πότε θα μπορέσετε να κάνετε πράξη την πολιτική σας, σε πόσα χρόνια;

Μπήκε ένα θέμα που χρειάζεται η χώρα και είναι ο ενεργειακός σχεδιασμός της χώρας και έχετε δίκιο που λέτε «μα, αυτοί οι προηγούμενοι δεν μπόρεσαν να κάνουν έναν ενεργειακό σχεδιασμό;»

Εγώ δεν θα μπω στη διαδικασία να πω κάτι. Εσείς, κύριε Υπουργέ, μετά από τέσσερα χρόνια θα βρείτε ένα σχέδιο να μας καταθέσετε; Εν πάση περιπτώσει, πόσα χρόνια θέλετε για να μπορέσετε να κάνετε έναν ενεργειακό σχεδιασμό;

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Το λόγο έχει ο κ. Αντωνιάδης.

ΙΩΑΝΝΗΣ ΑΝΤΩΝΙΑΔΗΣ: Κυρία Πρόεδρε, θα είμαι όσο πιο σύντομος μπορώ και θα ευχηθώ πρώτα χρόνια πολλά στους εορτάζοντες και στις εορτάζουσες.

Θα ήθελα να δώσω μια απάντηση στον εισηγητή του ΣΥΡΙΖΑ και κάποιους άλλους συναδέλφους.

Κύριοι συνάδελφοι, μαθήματα για τα ευεργετήματα της κρατικής Δ.Ε.Η. μη μας κάνετε. Την κρατική Δ.Ε.Η. εμείς τη δημιουργήσαμε, εμείς τη στηρίξαμε επί δεκάδες χρόνια, εμείς στηρίξαμε και τους εργαζόμενους της Δ.Ε.Η., γιατί αναγνωρίζαμε ότι εργάζονται κάτω από αντίξοες συνθήκες. Αφήστε, λοιπόν, τα μαθήματα.

Επειδή μίλησε ο κύριος συνάδελφος για τα πλεονεκτήματα του αερίου, θέλω να πω, ότι το αέριο είναι ξένο καύσιμο και εάν μας κλείσουν την κάνουλα, ρεύμα δεν παίρνουμε από πουθενά. Ό,τι ευεργετήματα και να έχει, το εθνικό μας καύσιμο είναι ο λιγνίτης.

Έρχομαι, λοιπόν, στη διαδικασία του επείγοντος, η οποία δεν μας τιμάει, γιατί μιλάμε για ένα θέμα το οποίο το 2013-2014, κυριολεκτικά είχε ταρακουνήσει τα πολιτικά πράγματα και θυμάστε όλοι τι γινόταν και βέβαια ήταν ενός από τους βασικούς πυλώνες της νίκης των ΣΥΡΙΖΑ – ΑΝ.ΕΛ..

Αξίζει δε να θυμηθούμε τί είχε πει ο κ. Τσίπρας, ότι πρόκειται για ένα εθνικό έγκλημα που πρέπει να αποτραπεί, ότι όλος ο νομός Φλώρινας είναι προς πώληση και ο κ. Καμμένος έλεγε τότε «δωρίζουν τη δημόσια περιουσία στους χρηματοδότες τους».

Γι' αυτό σήμερα, κύριοι συνάδελφοι, το νομοσχέδιο έπρεπε να έχει έναν τίτλο «ΣΥΓΝΩΜΗ». Συγνώμη απέναντι στον ελληνικό λαό τον οποίο εξαπατήσατε, συγνώμη απέναντι στο λαό της Δυτικής Μακεδονίας και συγνώμη απέναντι στο λαό της Αρκαδίας, αλλά αυτό είναι ένα συνειδησιακό πρόβλημα και αφού ο τίτλος είναι έτσι, πάω παρακάτω.

Κύριε Υπουργέ, έρχομαι στο πρώτο πολιτικό ερώτημα που περιμένουμε όλοι να ακούσουμε. Πότε πράττατε το σωστό, τότε ή τώρα; Για να ξέρει ο ελληνικός λαός, εάν τότε ψήφισε το λάθος ή εάν τώρα στηρίζει το λάθος. Αυτό, όλοι, περιμένουμε να το ακούσουμε. Άρα, λοιπόν, οι συνοπτικές διαδικασίες για ένα τέτοιο θέμα μείζονος σημασίας και μάλιστα το ωραίο είναι, ότι επιλέγετε πάντα εορτές Αγίων. Διερωτώμαι, εάν είχατε καλές σχέσεις, το κάθε νομοσχέδιο θα είχε και έναν προστάτη Άγιο, σήμερα η πώληση τον Άγιο Γεώργιο, τον 15 Αύγουστο το Μνημόνιο.

Έρχομαι τώρα σε ένα άλλο θέμα που είναι σοβαρό. Πουθενά μέσα δεν γράφει τη λέξη «πώληση». Διαβάζοντας, λοιπόν, τον τίτλο του νομοσχεδίου «Διαρθρωτικά μέτρα για τη πρόσβαση λιγνίτη ……..», αυτό μπορεί να περάσει.

Πάμε τώρα στο άρθρο 3, «Πλαίσιο διαγωνιστικής διαδικασίας για την ολοκλήρωση της αποεπένδυσης» και σας ερωτώ, κύριε Υπουργέ, πού μάθατε τα ελληνικά και εσείς και οι συντάκτες;

(Συνέχεια ομιλίας του κ. ΙΩΑΝΝΗ ΑΝΤΩΝΙΑΔΗ)

Συγγνώμη, «αποεπένδυση» είναι, όταν το ίδιο εργοστάσιο, με το ίδιο καύσιμο, παράγει ρεύμα με το λιγνίτη, το χρησιμοποιεί ο ιδιώτης και είναι «επένδυση» όταν το χρησιμοποιεί η Δ.Ε.Η.; Εδώ, η μόνη διαφορά είναι η πώληση. Το ίδιο εργοστάσιο το έχει η Δ.Ε.Η., την άλλη στιγμή το παίρνει ο ιδιώτης. Τι άλλαξε; Αποεπένδυση είναι, κύριε Υπουργέ, όταν κλείνονται τα εργοστάσια.

ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας): *(εκτός μικροφώνου)* Δεν φταίω εγώ. Μας διευκολύνει η αντιπαραβολή της λέξης.

ΙΩΑΝΝΗΣ ΑΝΤΩΝΙΑΔΗΣ: Ναι, πείτε μου, αλλά η αποεπένδυση δεν ταιριάζει εδώ. Εδώ ταιριάζει ή μόνο πώληση ή δωρεά, αν έχετε σκοπό να τα χαρίσετε. Αυτό που θέλω να πω είναι ότι εκτός από θέμα μείζονος πολιτικής σημασίας, υπάρχει και νομικό πρόβλημα. Ρωτήστε τους νομικούς σας. Γιατί το πουλάτε και εσείς μιλάτε για αποεπένδυση. Πουλάτε. Άλλη η έννοια της αποεπένδυσης και άλλη η έννοια της πώλησης. Είναι πολύ ξεκάθαρο αυτό το οποίο σας λέω και παρακαλώ πολύ να το διορθώσετε και σας παρακαλώ, όταν θα έρθει στην Ολομέλεια, να βάλετε τον σωστό όρο.

Συνεχίζω και θα είμαι αρκετά σύντομος. Έρχομαι μόνο σε ένα θέμα. Δεν θα σας πω γιατί δεν το ψηφίζουμε. Εγώ θα σας πω έναν από τους πολλούς λόγους, γιατί δεν υπάρχει κανένα αντισταθμιστικό για τις τοπικές κοινωνίες. Για τα δικαιώματα των εργαζομένων της Δ.Ε.Η. είπαμε όλοι πολλά, για το Εθνικό Ενεργειακό Σχέδιο είπαν όλοι πολλά, αλλά για να δούμε λίγο και αυτές τις έρημες τοπικές κοινωνίες. Τι γινόταν επί δεκάδες χρόνια; Είμαι σαφής, επί δεκάδες χρόνια. Έτσι επιμερίζω την ευθύνη. Επτακόσια πενήντα εκατομμύρια πληρώναμε κατ’ έτος για την ηλεκτροδότηση των νησιών. Σωστά και δίκαια. Πληρώναμε επιδότηση για την ηλεκτροδότηση όλης της ξηράς, για να πάει το ρεύμα από τη Φλώρινα στην Αθήνα, από τρία λεπτά την κιλοβατώρα, τώρα πάει στα εννιά λεπτά. Άρα ο Αθηναίος πληρώνει όσο και ο Φλωρινιώτης παραγωγός, χωρίς να έχει επιδότηση ο παραγωγός και την έχει μόνον ο Αθηναίος. Πόσα λεφτά έχουν πάρει οι Φλωρινιώτες, οι Κοζανίτες και οι Αρκάδες από το κλέψιμο του ορυκτού πλούτου που λέγεται λιγνίτης; Ούτε ένα ευρώ, διότι η Δ.Ε.Η. έλεγε ότι είναι κρατική εταιρεία και όταν έγινε Α.Ε., πάλι δεν έδινε ούτε ένα ευρώ, ενώ αν ήταν ιδιωτική εταιρεία θα έδινε το λεγόμενο λιγνιτόσημο .

Άρα, λοιπόν, αυτές οι περιοχές, με τελευταίο το θέμα του Α.Ε.Π., εξαιτίας της Δ.Ε.Η., η οποία συμμετείχε παλαιότερα στο Α.Ε.Π. Δυτικής Μακεδονίας με 30% και τώρα με 40%, φαίνονταν πλούσιες, αλλά είναι φτωχές, διότι ο πλούτος αυτός διαχέεται σε όλη την Ελλάδα και εμείς χάνουμε δεκάδες εκατομμύρια από το ΕΣΠΑ. Τα προγράμματα για την καταπολέμηση της ανεργίας, σε ισοδύναμες περιφέρειες είναι διπλάσια. Στον αναπτυξιακό νόμο η Θεσσαλονίκη έχει 40% επιδότηση, ενώ η Φλώρινα που είναι πιο φτωχή, έχει 30%. Πώς να συναγωνιστεί το λιμάνι και το αεροδρόμιο της Θεσσαλονίκης; Στο «ΕΞΟΙΚΟΝΟΜΩ» που δώσατε προηγουμένως, τα λιγότερα χρήματα και γενικά στα άλλα, τα αγροτικά, τα αναπτυξιακά. Γιατί; Γιατί φαινόμαστε πλούσιοι ενώ είμαστε φτωχοί και δεν λέω ότι φταίει η σημερινή Κυβέρνηση, αλλά πρέπει αυτό να αναπληρωθεί από εθνικούς πόρους.

Γι' αυτό, λοιπόν, λέω, κύριε Υπουργέ, εάν αύριο κτιστεί, το πάρει ο νέος ιδιοκτήτης και κτίσει και τη δεύτερη μονάδα, ποιος τον εμποδίζει να πάρει εργαζόμενους -όπως έκανε η εταιρεία από την Κίνα- και να τους βάζει να μένουν στα ΤΟΛ; Υπάρχει μέσα στο νομοσχέδιο κάτι, που να τον υποχρεώνει να πάρει πρώτα το ντόπιο δυναμικό; Και σας το λέω αυτό, γιατί, αν ήταν μια άλλη επιχείρηση, ένα εργοστάσιο κατασκευής παπουτσιών ή ένα σουπερμάρκετ, δεν θα μπορούσαμε να υποχρεώσουμε τον ιδιοκτήτη. Ας πάρει όποιον θέλει. Εδώ, όμως, διαχειρίζεται πλούτο, στον οποίο η τοπική κοινωνία έχει μετοχές. Διαχειρίζεται το δικό μας λιγνίτη. Άρα, δικαιούμαστε και πρέπει να έχουμε προτεραιότητα στις προσλήψεις των ανέργων. Έχουμε τονίσει κατ' επανάληψη και το ζητάμε και από σας και πρέπει να συμπεριληφθεί μέσα στο νομοσχέδιο ότι πρέπει να δοθεί άμεσα 50% έκπτωση στους αγρότες και στους επιχειρηματίες, όσο ρεύμα και να καίνε. Στα δε νοικοκυριά, δωρεάν για να αντισταθμίσουν όλα αυτά τα δεκάδες εκατομμύρια που χάνουν.

 (Συνέχεια ομιλίας του κυρίου ΙΩΑΝΝΗ ΑΝΤΩΝΙΑΔΗ)

Θέλω, λοιπόν, να πω ότι το θέμα της πρόσληψης των ανέργων και τουλάχιστον το θέμα του δωρεάν ηλεκτρικού ρεύματος είναι εκ των ουκ άνευ, έχω και άλλα να πω, δεν θα τα πω, τα οποία πρέπει να περιλαμβάνονται μέσα σε αυτό το νομοσχέδιο, οπωσδήποτε.

Ολοκληρώνω και πάω στην τελευταία πρόταση απευθείας, λέγοντας ότι η πώληση των μονάδων σήμερα από την κυβέρνηση, αποτελεί την μεγαλύτερη απάτη των ΣΥΡΙΖΑ-ΑΝΕΛ που άλλα υποσχέθηκαν για να υφαρπάξουν την ψήφο του ελληνικού λαού και άλλα πράττουν σήμερα.

Ερωτώ κύριε Υπουργέ, ένα ερώτημα αιωρείται στους αιθέρες τους ελληνικούς, τι άλλο πρέπει να γίνει για να υποβάλλετε την παραίτησή σας εσείς, ο κ. Σταθάκης, ο κ. Τσίπρας και ο κ. Καμμένος;

Να είστε καλά και χρόνια πολλά.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής):Τον λόγο έχει ο κύριος Σέλτσας.

ΚΩΝΣΤΑΝΤΙΝΟΣ ΣΕΛΤΣΑΣ: Κυρίες και κύριοι συνάδελφοι, συζητάμε σήμερα ένα μείζονος πολιτικής σημασίας νομοσχέδιο, η ψήφιση του οποίου θα αλλάξει ριζικά την άσκηση της ενεργειακής πολιτικής που ασκείται από το κράτος. Θα αλλάξει ο ενεργειακός χάρτης της χώρας και η Δ.Ε.Η. θα περάσει σε ένα νέο πλαίσιο λειτουργίας, άγνωστο με βάση τα σημερινά δεδομένα.

Έχουμε μπροστά μας ορισμένα βασικά πράγματα. Πρώτον, υπάρχει μια σοβαρή υποχρέωση της Ελλάδος ώστε να συμμορφωθεί προς το ευρωπαϊκό δεδικασμένο, αλλά και προς τις αποφάσεις της Ευρωπαϊκής Επιτροπής για τη λήψη μέτρων που θα καταργήσει την μονοπωλιακή πρόσβαση της Δ.Ε.Η. στον λιγνίτη. Πρόκειται για αμετάκλητες αποφάσεις που δεσμεύουν την ελληνική κυβέρνηση και την υποχρεώνουν να ρυθμίσει ζητήματα λιγνιτικής παραγωγικής ενέργειας.

Δεύτερον, η συμμόρφωση αυτή πρέπει να γίνει με ένα δίκαιο ορθολογικό τρόπο που δεν θα διαταράξει τον ενεργειακό σχεδιασμό της χώρας, την εξασφάλιση του δημοσίου συμφέροντος αλλά και το μέλλον της Δ.Ε.Η.. Με άλλα λόγια, το ζήτημα είναι πρωτίστως εθνικό και όχι στενά τοπικό.

Ο ενεργειακός σχεδιασμός της χώρας δεν πρέπει να κινδυνεύσει, ούτε στο ελάχιστο. Η Δ.Ε.Η. που θα προκύψει μετά την επιχειρούμενη αποεπένδυση, πρέπει να είναι σε θέση να λειτουργήσει με αυτάρκεια και ανταγωνιστικότητα.

Εξασφαλίζει όμως το νομοσχέδιο αυτό τον ενεργειακό σχεδιασμό της χώρας με όρους δημοσίου συμφέροντος; Η παρουσία της Δ.Ε.Η. στην περιφέρεια δυτικής Μακεδονίας και Πελοποννήσου και ειδικότερα στη Φλώρινα, στην Κοζάνη και στην Μεγαλόπολη είναι διαχρονική. Εκεί βρίσκεται η καρδιά της ενεργειακής παραγωγής της χώρας. Οι περιοχές αυτές έχουν υποστεί επί δεκαετίες όλη την περιβαλλοντική επιβάρυνση, έχοντας μια μικρή ανταπόδοση συγκριτικά με τα προβλήματα που έχουν προκύψει.

Χιλιάδες εργαζόμενοι της Δ.Ε.Η. της περιοχής αυτής, αγωνιούν για το εργασιακό τους μέλλον. Υπάρχουν οικισμοί υπό διαδικασία μετεγκατάστασης εξαιτίας της λειτουργίας των ορυχείων. Χιλιάδες εκτάσεις της γης έχουν απαλλοτριωθεί με σκοπό να εξυπηρετήσουν τη λειτουργία της επιχείρησης. Η ίδια η Δ.Ε.Η. και συγκεκριμένα η θυγατρική της Δ.Ε.Η., οι ανανεώσιμες, προχωράει σε μια σειρά από έργα όπως η μονάδα ΑΗΣ Αμυνταίου. Πρόκειται για μια διαχρονική και σημαντική δραστηριότητα η οποία είναι σε εξέλιξη. Όλα αυτά τα δεδομένα πρέπει να ληφθούν υπόψη στη διαδικασία της αποεπένδυσης, εντός ή εκτός εισαγωγικών, που ακολουθείται.

Η αποεπένδυση αυτή που εξειδικεύεται στο Μελίτης, Μεγαλόπολης 3 και 4, αλλά και στα ορυχεία πέριξ αυτών, οφείλει να εξασφαλίσει μια ομαλή μετάβαση στο νέο πλαίσιο λειτουργίας. Ειδικά για την μελέτη Φλώρινας πρέπει να εξασφαλιστεί ρητά η απρόσκοπτη συνέχιση του έργου τηλεθέρμανσης της Φλώρινας, αλλά και της Μελίτης.

(Συνέχεια ομιλίας κ. ΚΩΝΣΤΑΝΤΙΝΟΥ ΣΕΛΤΣΑ)

Είναι δύο μεγάλα αναπτυξιακά έργα, απολύτως απαραίτητα για το δύσκολο χειμώνα της περιοχής. Πρέπει να εξασφαλιστεί ρητά το μέλλον μετέγκαταστασης Αχλάδας και όχι του Τριποτάμου, όπως ειπώθηκε από τον προηγούμενο ομιλητή, τόσο από άποψη χρηματοδότησης όσο και τεχνικής άποψης. Απόλυτη προτεραιότητα της νέας διαδικασίας, πρέπει να είναι η δίχως όρους προϋποθέσεις εξασφάλισης των ενεργειακών σχέσεων και των ασφαλιστικών δικαιωμάτων των εργαζομένων. Καμία απόλυση και για κανένα λόγο δεν πρέπει να γίνει δεκτή. Χωρίς την εξασφάλιση του ανθρώπινου δυναμικού των προς αποεπένδυση μονάδων και ορυχείων, δεν μπορούμε να μιλάμε για δίκαιη διαδικασία. Στα απολύτως αναγκαία στοιχεία που πρέπει να εξασφαλιστούν είναι και η ανταποδοτικότητα προς τις τοπικές κοινωνίες. Η συμβολή του προβλεπόμενου από το νομοσχέδιο ειδικού τέλους δεν μοιάζει απολύτως ικανοποιητική.

Η περιβαλλοντική επιβάρυνση που υφίσταται η Δυτική Μακεδονία και η Μεγαλόπολη είναι τεράστια και η ανταπόδοση πρέπει να είναι η μεγαλύτερη δυνατή, ώστε οι τοπικές κοινωνίες να μη βγουν ζημιωμένες. Μέσα σε αυτή τη διαδικασία που δρομολογείται, πρέπει να αναρωτηθούμε τι κερδίζουμε και τι χάνουμε, πρέπει να αναρωτηθούμε εάν εξυπηρετείται το δημόσιο συμφέρον, αν θα είμαστε σε θέση να χαράξουμε ως κράτος την ενεργειακή μας πολιτική με αυτάρκεια και αξιοπρέπεια, αν θα μπορέσουν οι νέες εταιρείες που θα αναλάβουν να λειτουργήσουν προς όφελος των τοπικών κοινωνιών. Όλα αυτά πρέπει να σκεφτούμε τη μέρα ψηφοφορίας του νομοσχεδίου. Ευχαριστώ πολύ.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Το λόγο έχει ο κ. Δημητριάδης.

ΔΗΜΗΤΡΗΣ ΔΗΜΗΤΡΙΑΔΗΣ: Η τριήμερη συζήτηση στην επιτροπή μας για το θέμα της αποεπένδυσης στη ΔΕΗ έλυσε κατ’ αρχήν, μια πολύ βασική παρεξήγηση, ότι δεν μιλάμε ούτε για εκποίηση της επιχείρησης, ούτε για αποδυνάμωσή της, ούτε για απομείωσή της. Το αντίθετο, είμαστε αυτοί που κρατήσαμε τη ΔΕΗ δημόσια, την ενισχύσαμε και την ενισχύουμε και στοχεύουμε, ώστε να είναι πράγματι ο βασικός δημόσιος πυλώνας στην ενέργεια. Λύσαμε επίσης και μια άλλη παρεξήγηση, ποια είναι η θέση της Νέας Δημοκρατίας, γιατί οφείλω να σας πω, αγαπητοί συνάδελφοι, πως χθες στο περιφερειακό συμβούλιο της Δυτικής Μακεδονίας, οι βουλευτές της Νέας Δημοκρατίας μας είπαν και εκεί μπερδευτήκαμε όλοι, ότι η Νέα Δημοκρατία έχει πλέον αλλάξει τη θέση της και ότι είναι εναντίον της μικρής ΔΕΗ, ότι έχει παρέλθει αυτό το σενάριο και ότι είναι υπέρ της δημόσιας ισχυρής επιχείρησης ηλεκτρισμού. Ευτυχώς, σήμερα ήρθε στην Επιτροπή μας ο επίσημος εισηγητής της Νέας Δημοκρατίας, έβαλε τα πράγματα στη θέση τους, αυτό που πράγματι ξέραμε προχθές, ότι η Νέα Δημοκρατία πιστεύει πάρα πολύ ισχυρά στο σενάριο της μικρής ΔΕΗ και της απομείωσής της, διότι το κυριότερο σενάριο και οι κυριότερες πολιτικές που έχουμε μπροστά μας είναι δύο. Η μία είναι που πιστεύει στην προστασία του δημόσιου πλούτου και του δημόσιου χώρου, ως αναπόσπαστο κομμάτι της δημόσιας περιουσίας και της στρατηγικής ανάπτυξης της χώρας μας και η άλλη που πιστεύουν πως αυτό πρέπει να μεταβιβαστεί σε λίγους, διότι αυτό λένε ότι είναι καλύτερη αναπτυξιακή προοπτική.

Το τρίτο όμως και το κυριότερο που προέκυψε από αυτή τη διαδικασία και αυτό πρέπει να κρατήσουμε και πάνω σε αυτό πρέπει να τοποθετηθούμε, είναι αυτό που τεκμηρίωσαν με ένα ισχυρό λόγο οι τοπικές κοινωνίες και οι φορείς που εμπλέκονται στα ενεργειακά, όπως είναι η περιφέρεια Δυτικής Μακεδονίας, οι δήμαρχοί μας και οι εργαζόμενοι στη ΔΕΗ. Τι τεκμηρίωσαν κατά τη γνώμη μου; Κάτι το οποίο και εμείς το προσυπογράφουμε ως γενικές κατευθυντήριες γραμμές. Εδώ πρέπει να ξεκαθαρίσουμε κάτι. Το συγκεκριμένο νομοσχέδιο αφορά μόνο τη δημιουργία των δύο επιχειρήσεων, μια στο βορρά και μια στο νότο και το πώς θα γίνει αυτή η διαγωνιστική διαδικασία και το πώς θα διασφαλιστούν τα δικαιώματα των εργαζομένων. Δεν παύει όμως και είναι σημαντικό ζήτημα, ένα σημείο καμπής δηλαδή για όλους μας, επειδή τεκμηριώνει και διαιωνίζει μια κατάσταση αυτή η διαιώνιση της μη λήψης μέτρων που θα αντιστρέψουν μια συνολική κατάσταση - αυτή που θα πω αμέσως παρακάτω και είναι επιθυμητή για εμάς - δεν αξίζει στη δική μας διακυβέρνηση, διότι πράγματι η δική μας προσδοκία και προσμονή είναι στην κατεύθυνση που θα προσπαθήσω να περιγράψω και αυτό τεκμηρίωσαν νομίζω και οι τοπικές κοινωνίες και οι φορείς.

(Συνέχεια ομιλίας κ. ΔΗΜΗΤΡΙΟΥ (ΜΙΜΗ) ΔΗΜΗΤΡΙΑΔΗ)

Η προστασία των δικαιωμάτων της εργασίας με κάθε τρόπο, η προστασία των τοπικών δικαιωμάτων, όπως είναι ο τοπικός πόρος, ο φόρος λιγνίτη, όπου σε καμία περίπτωση ο υπολογισμός που κάνουμε τώρα, δεν πρέπει να είναι μικρότερος του υπάρχοντος.

Το τρίτο είναι όλα τα δικαιώματα και οι αναθεωρήσεις που επιβάλλεται να προκύψουν για τα ζητήματα του περιβάλλοντος και της προστασίας του περιβάλλοντος της περιοχής.

Το τέταρτο είναι η στρατηγική αποκατάστασης των λιγνιτικών εδαφών και οφείλω να σας πω ότι η Επιτροπή Περιβάλλοντος της Βουλής έχει κάνει μια εξαιρετική δουλειά και έχει δημιουργήσει ένα σημαντικό οπλοστάσιο, ώστε να δημιουργηθεί ένα πλαίσιο για να τεκμηριώσουμε τις περαιτέρω ενέργειές μας.

Αυτό που προκύπτει ως πραγματική ανάγκη, είναι το ζήτημα της επαναπόδοσης των εδαφών, αλλά και η στρατηγική αποκατάστασης αυτών. Πρέπει να κατευθυνθούμε σε ένα ταμείο στρατηγικής αποκατάστασης, το οποίο, ενδεχομένως, να συσχετίζεται και με το ταμείο δίκαιης μετάβασης και πρέπει ό,τι προκύπτει από αυτή τη διαδικασία να συγκεντρώνει ένα αναπτυξιακό ισοδύναμο που ενδεχομένως, ακόμα και τμήμα του ποσού της πώλησης να χρηματοδοτήσει αυτό το υπό δημιουργία ταμείο.

Επίσης, πρέπει να τεκμηριώνεται πως τα ποσά που θα προκύψουν από την αποεπένδυση θα πρέπει να κατευθυνθούν πέρα από τις υποχρεώσεις της επιχείρησης και στις επενδύσεις στις λιγνιτικές μονάδας, ώστε να ανταποκρίνονται στις σύγχρονες ανάγκες και να έχουν μεγαλύτερη διάρκεια ζωής, καθώς και το ότι πρέπει να έρθουν και τα μεταλλεία και η επιθεώρηση περιβάλλοντος στην περιοχή μας. Ευχαριστώ.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Το λόγο έχει ο κ. Βαρδαλής.

ΑΘΑΝΑΣΙΟΣ ΒΑΡΔΑΛΗΣ: Ευχαριστώ, κυρία Πρόεδρε. Κατά τη γνώμη μας, βρισκόμαστε μπροστά σε ένα προμελετημένο έγκλημα, την πώληση τεσσάρων μονάδων, τριών εργοστασίων και μιας άδειας. Δεν ξέρω αν καταλάβατε τι συζητάμε, αλλά αυτό συζητάμε. Μιλάμε για μια πώληση που προωθεί παραπέρα το άνοιγμα της αγοράς ενέργειας και υλοποιεί με τον καλύτερο τρόπο και μάλιστα στο ακέραιο, την αντίστοιχη πολιτική της Ε.Ε..

Υποστηρίζετε ότι ακυρώσατε το σχέδιο της Ν.Δ. και στα τρία σημεία του και φέρατε το δικό σας σχέδιο. Τι κρύβετε, κύριε Υπουργέ, με αυτό; Ότι και τα δύο σχέδια και αυτό που ακυρώσατε και αυτό που φέρνετε εσείς, δεν ακυρώνουν αυτή ακριβώς την πολιτική της Ε.Ε., δηλαδή, την απελευθέρωση της αγοράς ενέργειας.

Τι προσπαθείτε να κάνετε με αυτό; Προσπαθείτε να πείτε στον λαό να διαλέξει ποια ιδιωτικοποίηση είναι καλύτερη. Αυτή της Ν.Δ. και του ΠΑ.ΣΟ.Κ. με τη μικρή Δ.Ε.Η. ή η δική σας, με την πώληση των λιγνιτικών μονάδων; Όμως και στις δύο περιπτώσεις αυτός που θα πληρώσει το μάρμαρο θα είναι οι λαϊκές οικογένειες, μέσα από το ακριβό ρεύμα που θα πληρώνουν από δω και πέρα.

(Συνέχεια ομιλίας κ. ΑΘΑΝΑΣΙΟΥ ΒΑΡΔΑΛΗ)

Το δεύτερο ζήτημα που θέλω να σταθώ, είναι ότι μιλάτε όλοι σας για την προστασία των εργαζομένων, των εργασιακών, των μισθολογικών δικαιωμάτων, με την προϋπόθεση, βεβαίως, ότι θα υπογραφεί συλλογική σύμβαση κ.λπ.. Οι εργαζόμενοι που μας ακούν, κατά τη γνώμη μας, ένα πράγμα πρέπει να κρατήσουν, ότι και η κερδοφορία της Δ.Ε.Η., αλλά και των άλλων επενδυτών θα βασιστεί, κατά βάση, πάνω στα αποκαΐδια των δικαιωμάτων των εργαζομένων. Τα μεγάλα λόγια περί προστασίας των δικαιωμάτων είναι απλά αέρας κοπανιστός και τίποτα παραπάνω. Εδώ υπάρχει τεράστια εμπειρία.

Τι έγινε στα προηγούμενα χρόνια, γιατί κανείς δεν αναφέρεται;

Οι εργαζόμενοι της Δ.Ε.Η. -ακούστηκε και σήμερα εδώ στη συζήτηση με τους φορείς- το 1994 ξεπερνούσαν τις 38.000 και πλησίαζαν τις 39.000 με σχέσεις πλήρους και σταθερής εργασίας, που σήμερα έμειναν οι μισοί από αυτούς τους εργαζόμενους και αυτοί που έμειναν γνώρισαν συνεχείς ετήσιες μειώσεις τους μισθούς τους. Οι νέοι προσλαμβάνονται με μαύρες και ευέλικτες εργασιακές σχέσεις, με ολιγόμηνες συμβάσεις στους υπεργολάβους με επιβολή και ατομικών συμβάσεων. Αυτή είναι η πραγματικότητα.

Δεν υπάρχει ούτε μια δημόσια επιχείρηση που να πέρασε σε χέρια ιδιώτη, στα χέρια των επιχειρηματικών ομίλων και να μην επιδεινώθηκαν τα εργασιακά και γενικότερα τα μισθολογικά δικαιώματα των εργαζομένων. Και οι εργαζόμενοι, όμως, που θα μείνουν στη Δ.Ε.Η. δεν θα έχουν καλύτερη τύχη. Ο ανταγωνισμός τους για το μεγαλύτερο κομμάτι της αγοράς ηλεκτρικής ενέργειας, τα μεγαλύτερη κέρδη που θα επιδιώκει ο καθένας για λογαριασμό του, τη μείωση του εργασιακού κόστους, θα φέρει νέες μειώσεις θέσεων εργασίας, των μισθών και χειροτέρευση γενικότερα των εργασιακών σχέσεων.

Τέλος, το δικό μας όχι, το όχι του Κ.Κ.Ε. στην ιδιωτικοποίηση λιγνιτικών μονάδων, στην απελευθέρωση της αγοράς ενέργειας, είναι απόλυτο, είναι συγκεκριμένο και καθαρό.

Η ενέργεια είναι κοινωνικό αγαθό και δεν είναι εμπόρευμα.

Καμία, λοιπόν, παράδοση λιγνιτωρυχείων, ατμοηλεκτρικών και υδροηλεκτρικών σταθμών σε ιδιωτικούς ομίλους.

Ακύρωση όλων των νομών της απελευθέρωσης της αγοράς ηλεκτρικής ενέργειας, που πέρασαν μέχρι τώρα.

Ενιαίος αποκλειστικά κρατικός φορέας ενέργειας με αποκλειστικότητα στην παραγωγή, μεταφορά, διανομή και εμπορία της ηλεκτρικής ενέργειας που θα αποτελούν κοινωνική ιδιοκτησία και θα λειτουργεί σε όφελος των λαϊκών στρωμάτων και όχι των μεγάλων μονοπωλιακών ομίλων που δραστηριοποιούνται και στο συγκεκριμένο κλάδο.

Να μειωθεί τώρα το τιμολόγιο για τα εργατικά λαϊκά νοικοκυριά και για τους φτωχούς αγρότες. Καμία διακοπή παροχής σε κανένα λαϊκό σπίτι. Άμεσα να προχωρήσουν οι μετεγκαταστάσεις των οικισμών και να αποκατασταθούν και να επαναδοθούν στο λαό της περιοχής τα εδάφη που έχει τελειώσει η εξόρυξη του λιγνίτη.

Τέλος, όσον αφορά για τον τοπικό φόρο, για τον οποίο έγινε μεγάλη συζήτηση, για το πώς θα υπολογίζεται, αν θα είναι μεγαλύτερος ή μικρότερος κ.λπ.. Το κύριο ζήτημα δεν είναι αυτό, αλλά είναι ότι όποιο και αν είναι το ύψος του, όπως και αν υπολογιστεί αυτό θα το πληρώσουν τα λαϊκά νοικοκυριά για να είναι ανταγωνιστικοί οι επιχειρηματικοί όμιλοι. Αυτή είναι η αλήθεια.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Το λόγο έχει ο κ. Θεοφύλακτος.

ΙΩΑΝΝΗΣ ΘΕΟΦΥΛΑΚΤΟΣ: Όσον αφορά τα εργασιακά και το περιβάλλον τοποθετηθήκαμε βέβαια, έχει προβλέψει το νομοσχέδιο, όμως, περιμένουμε κάποιες βελτιώσεις και βάσει όσων αναφέραμε οι βουλευτές, αλλά και στα όσα τοποθετήθηκαν οι φορείς.

Σε αυτό που σήμερα θα ήθελα να αναφερθώ λίγο πιο εκτεταμένα είναι κυρίως το άρθρο 7, για τον Τοπικό Πόρο Ανάπτυξης. Κύριε Υπουργέ, δεν περιμένουμε σίγουρα κάτι μικρότερο και ούτε κάτι ίσο με τον υπάρχοντα Τοπικό Πόρο Ανάπτυξης. Περιμένουμε κάτι καλύτερο και σε επίπεδο ποσού, αλλά και σε επίπεδο σχεδιασμού και απόφασης. Τι εννοώ;

Σε επίπεδο ποσού περιμένουμε μια αύξηση του υπάρχοντος Τοπικού Πόρου Ανάπτυξης, ίσως σε αυτή τη βάση είναι και η πρόταση της Περιφέρειας Δυτικής Μακεδονίας, δηλαδή, 1,2 ευρώ να γίνει 1,8 ευρώ. Δείτε έως που μπορεί να φτάσει η αύξηση αυτή και σε συνδυασμό με άλλα χρηματοδοτικά εργαλεία. Είναι πολύ σημαντικό για την περιοχή, είναι ένας βασικός πυλώνας για τη στήριξη των περιοχών μας στην μεταλιγνιτική περίοδο. Το ζητούν όλοι και πρέπει να γίνει. Πρέπει να είναι αυξημένος σε σχέση με τον υπάρχοντα. Δεν συζητάμε για μειωμένο, αλλά καλό είναι να γίνει και ανώτερο και σε συνδυασμό με άλλα χρηματοδοτικά εργαλεία.

(Συνέχεια ομιλίας του κ. ΙΩΑΝΝΗ ΘΕΟΦΥΛΑΚΤΟΥ)

Τώρα να κάνω μια αναδρομή στο παρελθόν για το πώς κατασπαταλήθηκε αυτό το κονδύλιο, αυτός ο «τοπικός πόρος». Από το ΄96 που πρωτοθεσπίστηκε και για σχεδόν τρεις δεκαετίες δεν έμεινε ούτε μισό έργο υποδομής, ανάπτυξης ή περιβάλλοντος στην περιοχή που να είναι αξιόλογο. Το σύστημα του δικομματισμού, όπως δρούσε σε συνεργασία με τις Αυτοδιοικήσεις, φρόντισε να κατασπαταλούνται προς ίδιο πολιτικό όφελος και για επανεκλογή των ιδίων και ιδίων. Δεν έμειναν έργα υποδομής, ανάπτυξης και περιβάλλοντος στην περιοχή και αυτό είχε και θεσμικά ελαττώματα, γιατί οι Υπουργικές Αποφάσεις δεν φρόντιζαν, ώστε να περιορίζουν και να κατευθύνουν προς αυτές τις κατευθύνσεις και αυτούς τους σκοπούς τον «τοπικό πόρο ανάπτυξης». Γι' αυτό θα πρότεινα, για να είναι πιο αυστηρό το θεσμικό πλαίσιο, η λέξη «ιδίως» από το άρθρο 7 παρ. 1 που λέει «θα χρησιμοποιηθούν ιδίως για έργα υποδομής, ανάπτυξης και περιβάλλοντος», κατά τη γνώμη μου πρέπει να βγει, να μην αφήνει περιθώρια διότι «έχουμε δει και έχουμε ζήσει, έχουν δει πολλά τα μάτια μας». Θα αναφέρω ενδεικτικά «ανακαίνιση τουαλετών του νομαρχιακού κτιρίου», κόστισε 250 χιλιάδες ευρώ, αυτό προφανώς θεωρήθηκε έργο υποδομής. «Επιδότηση πανηγυριών» τα καλοκαίρια να αγοράζουν οι πολιτιστικοί σύλλογοι σουβλάκια, παρακαλώ από τον «τοπικό πόρο ανάπτυξης». Τι εκκλησίες, τι πεζοδρόμια, τι χίλια μύρια! Πάντως, ένα έργο μεγάλο που να μείνει και να αποδίδει στην μεταλιγνιτική περίοδο δεν είδαμε. Κατά τη γνώμη μου και σαν νομικού, ήταν αντισυνταγματικές οι Υπουργικές Αποφάσεις και ο τρόπος που έπαιρναν αποφάσεις για να διατεθούν τα κονδύλια, γιατί εξέφευγαν της νομοθετικής εξουσιοδότησης. Η γνώμη μου είναι, ότι πρέπει να είναι πιο αυστηρή η νομοθετική εξουσιοδότηση και να κατευθύνεται μόνο σε τέτοια έργα, ώστε να διασφαλίζεται αυτό που απαιτεί η περιοχή, δηλαδή την αειφορία, την βιωσιμότητα και τέτοια είναι τα έργα υποδομής, ανάπτυξης και περιβάλλοντος. Χρειάζεται αύξηση του χρηματικού ποσού, συνδυασμός άλλων χρηματοδοτικών εργαλείων, αλλά παράλληλα και ένα αυστηρό θεσμικό πλαίσιο που θα φροντίζει ώστε τα κονδύλια αυτά να τοποθετούνται σε έργα που θα μένουν και θα αποδίδουν με βιωσιμότητα και αειφορία στο μέλλον. Ευχαριστώ.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Το λόγο έχει ο κ. Σταθάκης.

ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας): Όπως καταλάβατε η Ν.Δ. έχει ένα σύνδρομο προσκόλλησης στην παιδική ηλικία που ήταν η περίοδος Σαμαρά, για να την ορίσω ακριβώς, οπότε οτιδήποτε αποκλίνει από την περίοδο αυτή και τα τεκταινόμενά της παράγει καταστροφή. Αυτός ο λόγος είναι επαναλαμβανόμενος. Το 2015 θα κατέρρεε η οικονομία, δεν κατέρρευσε, η συμφωνία του 2015-2018 ήταν αδύνατο να υλοποιηθεί, ακόμα και το 2018 που κλείνει δεν το αναγνωρίζουν. Να σας θυμίσω τους «κόφτες», να σας θυμίσω τις προβλέψεις περί κατάρρευσης της Δ.Ε.Η. το 2016, το 2017, το 2018 και ούτω καθεξής.

 Είναι γεγονός, ότι ειδικά και στα ενεργειακά θέματα, αυτή η Κυβέρνηση ακύρωσε αυτά που είχε σχεδιάσει και αποφασίσει η κυβέρνηση Σαμαρά, ευτυχώς για τον τόπο και το πρόγραμμα το ίδιο, το οποίο θα έκλεινε η κυβέρνηση Σαμαρά. Εμείς και στα ενεργειακά θέματα είπαμε «όχι αυτό δεν το κλείνουμε» και ανοίξαμε μια διαδικασία που έφτιαξε ένα διαφορετικό πρόγραμμα, κατά την γνώμη μας ηπιότερο, βιώσιμο και πιο αναδιανεμητικό και ούτω καθεξής.

(Συνέχεια ομιλίας κ. ΓΕΩΡΓΙΟΥ ΣΤΑΘΑΚΗ, Υπουργού Περιβάλλοντος και Ενέργειας)

Παραλάβαμε τον ΑΔΜΗΕ, που έλεγε ιδιωτικοποίηση του ΑΔΜΗΕ. Το σταματήσαμε και είπαμε, 51% θα παραμείνει στο δημόσιο και θα γίνει μια επένδυση με στρατηγικό επενδυτή. Επτακόσια εκατομμύρια. Έφεραν ένα πολύ μεγάλο αποτέλεσμα, συγκεκριμένο. Είναι δίκτυα, διασφαλίζει το δημόσιο συμφέρον. Την ανατρέψαμε. Καλώς; Καταστροφή; Από πού προκύπτει η καταστροφή;

Παραλάβαμε το ΔΕΣΠΑ με ένα διαγωνισμό που έλεγε 400 εκατ. σε μια εταιρεία ΖΕΡΙΚΟΣ συμφερόντων, με πολλά προβλήματα Ευρωπαϊκού Δικαίου. Την ακυρώσαμε. Προχωρήσαμε στην επαναπροκήρυξη δεκαοκτώ μήνες μετά, τα 400 εκατ. έγιναν 535 εκατ. και οι εταιρείες, η κοινοπραξία, βασικοί στρατηγικοί επενδυτές, ευρωπαίοι, όλοι, και στρατηγικοί επενδυτές στην ευρύτερη περιοχή. Τι ακριβώς σας χάλασε από αυτό; Για να το καταλάβω δηλαδή, αν είμαστε η κυβέρνηση της καταστροφής, δηλαδή.

Πάμε τώρα στην Δ.Ε.Η.. Ακυρώσαμε τη μικρή Δ.Ε.Η.. Φοβερό! Τι έλεγε η μικρή Δ.Ε.Η.; Πολλά υδροηλεκτρικά, σας το λέω προκαταβολικά, γι' αυτό επανέρχεται τώρα ο κ. Σκρέκας με εμμονή, γιατί τόσα χρόνια δεν έχει πουληθεί τίποτα από τα υδροηλεκτρικά. Μεγάλη αγωνία και άγχος! Απορώ! Λίγο λιγότερους λιγνίτες και λίγο λιγότερο φυσικό αέριο, συν 30% πελάτες, συν ΟΜΕ, γιατί δέσμευση ήταν να χάσει μεγαλύτερο μέρος, στη λιανική, από το 30%, συν ΟΜΕ, συν ιδιωτικοποίηση του ΑΔΜΗΕ, συν άμεση ιδιωτικοποίηση του 17% της Δ.Ε.Η.. Αυτό ήταν το πρόγραμμα και το ακυρώσαμε.

Αντ΄αυτού, το υπογραμμίζω αυτό, σήμερα συζητάμε, μετά την απόφαση του Ευρωπαϊκού Δικαστηρίου, διότι εμείς όλα αυτά τα κάναμε χωρίς να διαπραγματευόμαστε, το ακούσατε αυτό. Εμείς πάμε στη διαπραγμάτευση, ακυρώσαμε όλα αυτά που σας είπα, τα επαναδιατυπώσαμε όπως τα είπαμε, περάσανε όπως είπαμε και στο θέμα της Δ.Ε.Η. εξαιρέθηκαν τα υδροηλεκτρικά. Θέλετε να σας θυμίσω τι ακουγόταν εκείνο τον καιρό; Χωρίς να διαπραγματευόμαστε, με κάποιο μαγικό τρόπο, δηλαδή, ισχυρίζεται ο κ. Σκρέκας ότι και κάνουμε ό,τι μας λένε, και ακυρώσαμε όλο αυτό το πρόγραμμα, και έχουμε κάνει όλες αυτές τις αλλαγές στα προγράμματα στον ενεργειακό τομέα, χωρίς να διαπραγματευόμαστε. Απαθείς, ιδεοληπτικοί, ανίκανοι και ούτω καθεξής.

Επανέρχομαι λοιπόν στο θέμα της Δ.Ε.Η.. Απέναντι στο 30% περίπου, σήμερα τι έχουμε; Καθόλου υδροηλεκτρικά, καθόλου φυσικό αέριο και περίπου ισοδύναμο κομμάτι προς τα κάτω, ή ισοδύναμο των λιγνιτικών. Αυτή είναι η κεντρική ιδέα. Το παραγωγικό δυναμικό της Δ.Ε.Η., ουσιαστικά, αποδυναμώνει τη Δ.Ε.Η.. Παράγει το 50% της ενέργειας, όπως ξέρετε. Πάει και αγοράζει και το άλλο 50%, γιατί έχει 90% στην λιανική, αλλά κατ' ουσία η Δ.Ε.Η. παράγει το 50%. Αποδυναμώνεται, περίπου, οριακά κατά 10% από το παραγωγικό της δυναμικό με τη σημερινή ρύθμιση. Αυτό γίνεται. Καμία σχέση με το 30% του παραγωγικού δυναμικού της Δ.Ε.Η.. Καμία σχέση με το κερδοφόρο κομμάτι της Δ.Ε.Η., τα υδροηλεκτρικά, το απόλυτα κερδοφόρο κομμάτι που στηρίζει την εταιρεία και την βιωσιμότητα της και της επιτρέπει να κάνει και όλες τις αναδιαρθρώσεις.

Άρα, τούτου δοθέντος, σήμερα επανέρχεται με μια νέα πρόταση η Ν.Δ.. Ναι, αλλά στο τέλος, δεν θα γίνει κάτι με τα νερά; Και εγώ άκουσα ότι το έβαλε η τρόικα, κάπου το διάβασα. Πριν καεί όμως αξιολογεί όλα αυτά που είπαμε. Διότι, εάν είχε καεί, όπως ισχυρίζεστε, δεν θα είχε συμβεί τίποτα από όλα αυτά. Συνέβησαν όμως όλα αυτά λοιπόν και είμαστε δύο μήνες πριν από το τέλος του προγράμματος, και πολλά άλλα πράγματα, τα οποία τα ξέρει ο ελληνικός λαός.

(Συνέχεια ομιλίας κ. Γεωργίου Σταθάκη, Υπουργού Περιβάλλοντος και Ενέργειας)

Γι’ αυτό θα περίμενα ή θα προσδοκούσα μια σχετική αποστασιοποίηση της Ν.Δ. από αυτή την προσκόλληση, την επιστροφή, δηλαδή, συνεχώς, στην κυβέρνηση Σαμαρά και μια προσπάθεια να προσαρμοστεί στη σημερινή πραγματικότητα και να μας φέρει μια συζήτηση πιο ουσιαστική για το δια ταύτα στο σημερινό περιβάλλον, σε αυτό που έχει δημιουργηθεί, σε αυτό που έχει διαμορφωθεί και θα ήταν ευχής έργο να ακούγαμε τις προτάσεις της Ν.Δ. για τις σημερινές συνθήκες με τα σημερινά δεδομένα και με τις προοπτικές που ανοίγονται στον ενεργειακό κλάδο, οι οποίες είναι σαφείς.

Θα ξεκινήσω, λοιπόν, για αυτές τις αλλαγές. Πρώτον, ενεργειακός σχεδιασμός. Σε όλους είναι γνωστοί οι στόχοι που έχουν τεθεί σε ευρωπαϊκό επίπεδο και οι οποίοι καθορίζουν τον ενεργειακό σχεδιασμό της χώρας, τον οποίον επεξεργάζεται και ήδη έχει ξεκινήσει η διαδικασία, αλλά τους στόχους τους ξέρουμε: Θα παράγουμε του 27% της ενέργειας –έως 30%, που λέει το Ευρωπαϊκό Κοινοβούλιο- του συνόλου της ενέργειας που καταναλώνουμε από ΑΠΕ.. Αυτό είναι δεδομένο, πάει ο ένας στόχος και θα καταναλώνουμε και 30% λιγότερη ενέργεια από ό,τι σήμερα στο σύνολο των δραστηριοτήτων που κάνουμε σήμερα. Αυτοί είναι οι στόχοι.

Άρα, το πλαίσιο είναι δεδομένο και ο εθνικός σχεδιασμός θα μας πει πώς θα γίνει αυτή η μετάβαση. Εμάς, ως χώρα και όχι μόνο εμάς, αλλά και άλλες χώρες που έχουμε εγχώρια πηγή –λιγνίτη, άνθρακα κ.ο.κ.- αυτή η μετάβαση θα διασφαλίσει - και έχουμε πει- στο μάξιμουμ δυνατό τη χρήση της εγχώριας πηγής, του μάξιμουμ δυνατού που είναι συμβατό με τους περιβαλλοντικούς στόχους. Άρα και το ειδικό βάρος του λιγνίτη, που σήμερα είναι κοντά στο 30%, προφανώς θα μειωθεί ως ειδικό βάρος, αλλά θα πρέπει να έχουμε στο μυαλό μας ότι εμείς θα συνεχίσουμε να παλεύουμε στη μεταβατική περίοδο που συζητιέται σήμερα και να επιδοτείται για λόγους ασφαλείας, που τέθηκε στη συζήτηση πριν και από τον Πρόεδρο της Δ.Ε.Η. το 20%, το 25% και 30%, άρα να έχουμε σταδιακή αποκλιμάκωση της αντιμετώπισης των επιδοτήσεων που παίρνει ο λιγνίτης, για λόγους ασφαλείας, που παίρνουν και όλες οι άλλες μορφές ενέργειας, άρα, να γίνει σταδιακή αποκλιμάκωση αφενός και αφετέρου, να υπάρχει η διαδικασία της μετάβασης, η οποία θα διασφαλίσει ότι το παρόν λιγνιτικό δυναμικό θα σβήνει με βάση τη διάρκεια ζωής των μονάδων. Προφανώς όλοι ξέρουμε ότι οι μονάδες που θα τελειώνουν τη λειτουργία τους δεν θα αντικαθίστανται και θα μείνει ένας πυρήνας στο 2034 δύο-τριών υπερσύγχρονων μονάδων με χαμηλό περιβαλλοντικό αποτύπωμα.

Άρα και η μεταβατική αυτή περίοδος είναι δεδομένη και η μέριμνα η δική μας είναι κατά τη μεταβατική αυτή περίοδο να διασφαλίσουμε ότι δεν θα έχουμε βίαιες μεταβολές στο δυναμικό αυτό. Εφόσον το λιγνιτικό μας δυναμικό σε απόλυτα νούμερα δεν θα αυξάνει, αλλά θα βαίνει μειούμενο και θα υπάρχει αύξηση της κατανάλωσης ενέργειας με τον εξηλεκτρισμό της οικονομίας κ.λπ., όλο το νέο όφελος θα έρχεται, κατά κύριο λόγο, από τις ΑΠΕ. Αυτά είναι τα δεδομένα.

Άρα και στη συγκεκριμένη περίπτωση, ως προς το αν ξέρουμε τι θα πουληθεί και αν θα υπάρχουν αγοραστές κ.λπ., αυτά είναι λίγο ως πολύ δεδομένα και υπ’ αυτούς τους όρους και εφόσον η συζήτηση και ο νόμος σήμερα είναι ένα αντικείμενο εκτενούς διαπραγμάτευσης με την Ε.Ε., με την Κομισιόν, η διαπραγμάτευση αυτή είχε ως προαπαιτούμενο και ένα συγκεκριμένο market test. Αν δεν είχε κριθεί το market test θετικό, δεν θα προχωρούσε ο νόμος σήμερα. Τι σημαίνει αυτό; Ότι εκδηλώθηκε ενδιαφέρον επενδυτικό, με τις παρατηρήσεις που έχουν γίνει, προκειμένου να υπάρξει αυτή η διαδικασία και να θεωρηθεί αυτή η διαδικασία, ο νόμος ο σημερινός, ότι θεραπεύει την καταδίκη της Ελλάδας από το Ευρωπαϊκό Δικαστήριο. Επαναλαμβάνω και υπενθυμίζω ότι αυτή είναι η δέσμευση της χώρας και γι' αυτό συζητάμε το σημερινό νόμο.

(Συνέχεια ομιλίας κ. ΓΕΩΡΓΙΟΥ ΣΤΑΘΑΚΗ, Υπουργού Περιβάλλοντος και Ενέργειας)

Δεν είναι προϊόν διαπραγμάτευσης με την τρόικα. Τα θέματα της ενέργειας, σε σχέση με τους θεσμούς, έχουν συζητηθεί και τα ξέρουμε από την δεύτερη αξιολόγηση, την τρίτη και πάει λέγοντας. Σήμερα αυτό δημιουργεί μια δέσμευση η οποία είναι ανεξαρτήτως των μνημονιακών δεσμεύσεων. Είναι κάτι που δεν μπορούσε να αποφύγει η οποιαδήποτε κυβέρνηση.

Δεύτερον, μπορεί να γίνει ή στη διαδρομή αυτή υπάρχουν μονοπάτια με τα οποία κάποιος θεωρεί ότι μπορεί να ξεφύγει ή να ακυρωθεί ο διαγωνισμός;

Τα περιβαλλοντικά είναι σημαντικά και τέθηκαν από πολλούς ομιλητές, νομίζω και από τη Ν.Δ.. Τέθηκαν και από τις περιβαλλοντικές οργανώσεις και δικαίως. Πρέπει να αποσαφηνίσω κάτι. Επειδή το 2006 ήταν η τελευταία περίοδος κατά την οποία υπήρχαν αυτές οι περιβαλλοντικές μελέτες και μέχρι να φτιαχτούν καινούργιες είχε παρέλθει πολύς χρόνος, το Συμβούλιο της Επικρατείας αποφάσισε ότι αυτό που μου λέτε, τώρα, εάν μπορούν να ανανεώνονται αυτόματα, όχι, δεν μπορώ να το κρίνω, δεν με ενδιαφέρει, έχει περάσει πολύς χρόνος. Δεν είναι αυτό το θέμα μας.

Τούτου δοθέντος - εμείς το γνωρίζουμε αυτό - η προσπάθεια που γίνεται είναι να αποκτήσουν νέα περιβαλλοντική αδειοδότηση το σύνολο των μονάδων. Άρα, δεν προσκρούει ούτε στο ΣτΕ ούτε σε άλλο παράγοντα. Η πρόθεσή μας είναι να ολοκληρωθεί η περιβαλλοντική αδειοδότηση παράλληλα με την προκήρυξη του διαγωνισμού. Δεν θα περιμένει το ένα το άλλο. Έχουν κατατεθεί, γίνεται η διαδικασία και θα είναι ολοκληρωμένες. Όταν τελειώσει ο διαγωνισμός θα πρέπει να είναι ολοκληρωμένη η νέα περιβαλλοντική αδειοδότηση.

Δεν θα μπω στη συζήτηση για το αν είναι ετεροβαρής η συμφωνία. Αν δούμε την εξέλιξη όλων των μονάδων, η Δ.Ε.Η. μένει με τον βαρύ πυρήνα της, τον Άγιο Δημήτριο, την Πτολεμαΐδα και το Αμύνταιο είναι ελεύθερη να το κάνει ό,τι θέλει.

Αυτό ήταν μέρος της συμφωνίας μας και δεν υπολογίζεται πουθενά, ούτε στον αριθμητή, ούτε στον παρονομαστή, ούτε στο 40%, ούτε οτιδήποτε Άρα, δημιουργεί μια επιπρόσθετη ευχέρεια αυτό.

Το κομμάτι που φεύγει από τη Δ.Ε.Η., ναι μεν είναι έτοιμες μονάδες, αλλά από την άλλη πλευρά, έχουν έναν ορίζοντα χρονικό καθεμία από αυτές, που ότι οριακό προβάδισμα μπορεί να έχουν, εξαιτίας θεμάτων που έχουν να κάνουν με την Δ.Ε.Η. και τον Άγιο Δημήτριο, που δεν μας αφορούν αυτά, δεν εκπορεύονται από το προβάδισμα αυτό, αλλά μόνο προσωρινά, διότι το 2020 που θα μπει η Πτολεμαΐδα 5, το μείγμα των δύο θα είναι ισοβαρές. Προφανώς και δεν υπάρχει κάποιο στοιχείο για να πει κάποιος ότι είναι ετεροβαρές.

Η Μεγαλόπολη, το είπαμε για το φυσικό αέριο, δεν έχει μόνιμη άδεια λειτουργίας, δεν μπορεί να μπει σε πλήρη λειτουργία και είναι δοκιμαστική. Η αιτία είναι το καλώδιο. Έκανα πολύ αυστηρή κριτική στον τρόπο που σχεδιαζόντουσαν τα έργα τότε και η ίδια η Μεγαλόπολη, χωρίς καλώδιο. Τα δεδομένα, όμως, είναι σαφή. Το δεύτερο εξάμηνο του 2019, θα είναι σε λειτουργία το καλώδιο της Πελοποννήσου. Συνεπώς, η διαφορά μεταξύ των 500MW και 820MW, θα διαρκέσει ένα χρόνο και αμέσως μετά θα δουλεύει η μονάδα σε πλήρη λειτουργία.

Θα ήθελα να διευκρινίσω κάτι. Στο άρθρο 2 παράγραφο 2, αφήνεται να εννοηθεί ότι δεν είναι αρκετά σαφές. Θα προστεθεί ότι «Οι νέες εταιρίες έχουν την υποχρέωση τροφοδοσίας πόλεων και οικισμών, θερμική ενέργεια και λειτουργία των τηλεθερμάνσεων». Θα γίνει ρητό στο νόμο, ούτως ώστε να μην υπάρχει η παραμικρή παρανόηση.

(Συνέχεια ομιλίας κ. ΓΕΩΡΓΙΟΥ ΣΤΑΘΑΚΗ, Υπουργού Περιβάλλοντος και Ενέργειας)

Όσον αφορά τα εργασιακά, στο άρθρο 4, θα κάνουμε το ίδιο, όπου θα αναφερθεί ρητά «η ισχύς του προεδρικού διατάγματος 178/2002 για όσα θέματα δεν ρυθμίζονται ρητά στο νόμο». Επαναλαμβάνω, είναι πλεονασμός, τα δικαιώματα των εργαζομένων αυτών πού θα πάνε στις νέες μονάδες, στις μονάδες που θα μεταβιβαστούν, θα διέπονται από τη συλλογική σύμβαση εργασίας που θα έχει ήδη υπογράψει η Δ.Ε.Η.. Αυτό λέει ο νόμος, είναι σαφές και ξεχωρίζει τον εσωτερικό κανονισμό και καλά κάνει, διότι δεν μπορεί σε αυτές τις μονάδες να ισχύσει ο γενικός εσωτερικός κανονισμός της Δ.Ε.Η., ο οποίος αφορά πολλά διαφορετικά συστήματα μιας Δ.Ε.Η., η οποία κάλυπτε όλο το φάσμα - εδώ μιλάμε για πολύ συγκεκριμένες. Ο τρόπος, όμως, που φτιάχνεται ο εσωτερικός κανονισμός, προβλέπεται από τον νόμο και το περιεχόμενο του. Ο εσωτερικός κανονισμός της Δ.Ε.Η. απαντά σε 32 διαφορετικά θέματα. Ο εσωτερικός κανονισμός βάσει του νόμου, εφόσον υπάρχει συλλογική σύμβαση που καθορίζει τα εργασιακά, μισθούς κ.λπ., ρυθμίζει μόνο θέματα ασφάλειας, υγιεινής, ότι προβλέπει ο νόμος. Άρα, δεν μπορούμε να αποφύγουμε να είναι νέος κανονισμός, που γίνεται με διαπραγμάτευση με το συνδικάτο.

Θα ήθελα να υπενθυμίσω, όπως είπε και ο πρόεδρος της Δ.Ε.Η., δεν αλλάζει κάτι. Δηλαδή, μεταφέρονται οι εργαζόμενοι που θα κριθούν αναγκαίοι για τη λειτουργία της μονάδας. Αυτός είναι ένας, λίγο έως πολύ, αντικειμενικός τρόπος για να το προσδιορίσει, η Δ.Ε.Η. θα το κάνει εξάλλου και θα μεταφερθούν στις μονάδες με τα εργασιακά ρυθμισμένα, με τον κανονισμό εργασίας που θα αφορά αυστηρά τα θέματα υγιεινής και ασφάλειας και φαντάζομαι ότι δεν θα υπάρχει πρόβλημα ως προς αυτό. Δεν αλλάζει κάτι ως προς τη διάρκεια ζωής των μονάδων και των ορυχείων, είναι αυτά που ισχύουν σήμερα, η μία μονάδα και κάποια ορυχεία, το 25, η άλλη το 34 και τα έξι χρόνια απαγόρευσης απόλυσης είναι ο καλύτερος δυνατός τρόπος με τον οποίο μπορεί να ενσωματωθεί στον νόμο αυτή η διαδικασία.

Επειδή υπονοήθηκαν κάποια άλλα πράγματα, σε περίπτωση που απολυθούν κάποιοι μετά τα έξι χρόνια, προφανώς ο νομοθέτης δεν μπορεί να προβλέψει ρυθμίσεις που να αφορούν σχέσεις δύο εταιριών ιδιωτικών, παρά τη δημόσια πλειοψηφία στη Δ.Ε.Η., που άφησε να υπονοηθεί. Δεν μπορεί να νομοθετήσει να ρυθμίζει κάτι τέτοιο, θα ήταν νομίζω εκτός νομοθετικής αρμοδιότητας.

Σχετικά με το τοπικό τέλος, θα καταθέσουμε και τα στοιχεία που μπορούμε να τα συζητήσουμε και επί μακρόν, με βάση τον κύκλο εργασιών και με βάση το λιγνιτόσημο. Κατ' αρχάς, είναι ένας ορθολογισμός αναπόφευκτος. Ο κύκλος εργασιών είναι ασταθής και δεν είναι και η καλύτερη μέθοδος, εφόσον θα υπάρχουν και ιδιώτες και στην λιανική και στην παραγωγή ενέργειας. Συνεπώς, το λιγνιτόσημο είναι ο καλύτερος τρόπος αντιμετώπισης του προβλήματος. Στις δικές μας αποτιμήσεις, οι οποίες είναι αναλυτικές και θα τις καταθέσω μάλιστα προς μελέτη, είναι πολύ σαφές ότι είναι ισοδύναμο επακριβώς στο μέγεθος και στις προβλέψεις που έχουμε κάνει, με βάση τα αποτελέσματα του 13,14, 15, 16 και 17 και την προβολή τους στο μέλλον, θεωρώντας λίγο έως πολύ, με βάση τα δεδομένα που υπονόησα, ότι η παραγωγή λιγνίτη θα έχει συγκεκριμένα χαρακτηριστικά, αρκετά σταθερά, τα επόμενα χρόνια, τουλάχιστον μέχρι το ’25 που έχουμε καλύτερη ασφάλεια.

Υπάρχει μια διαφορετική αποτίμηση. Η περιφέρεια θεωρεί ότι τα έσοδα από το μερίδιο της Δ.Ε.Η. θα είναι σταθερά και ότι υπάρχει μια διαφορά 20 εκατ.. Δεν μπορεί τα 20 εκατ. να είναι των ιδιωτών, γιατί το 70% θα συνεχίσει να το πληρώνει η Δ.Ε.Η., ίσως και παραπάνω. Άρα, δεν χαρίζουμε στον ιδιώτη απολύτως τίποτα.

(Συνέχεια ομιλίας κ. ΓΕΩΡΓΙΟΥ ΣΤΑΘΑΚΗ, Υπουργού Περιβάλλοντος και Ενέργειας)

Εν τούτοις, υπάρχει ένα επιπρόσθετο στοιχείο το οποίο μελετάμε.

 Δεύτερη πηγή, η οποία μπορεί να συμπληρώνει αυτό τον πόρο και να δίνει μεγαλύτερη ασφάλεια στις λιγνιτοπαραγωγικές περιοχές, είναι ο πόρος από το CO2. Από αυτόν τον πόρο χρησιμοποιούμε ένα 60%-70% για τη στήριξη προφανώς των Α.Π.Ε., όμως έχει ένα σημαντικό απόθεμα από εκεί και πέρα, το οποίο υπό ορισμένους όρους θα μπορούσε να στηρίζει ως επιπρόσθετος πόρος τις περιοχές που υφίστανται μεγάλη περιβαλλοντική πίεση από το συγκεκριμένο ενεργειακό μείγμα, το οποίο έχουμε σε αυτές τις περιοχές.

 Είναι προς μελέτη, είναι προς συζήτηση, δεν χρειάζεται νόμο, είναι Υπουργική Απόφαση εμένα και του αναπληρωτή Υπουργού Περιβάλλοντος και είναι ένα ανοιχτό θέμα που μπορούμε να δούμε, πώς μπορεί αυτό να διασφαλίζει ότι δεν θα μειωθεί ο πόρος, ως ένας μηχανισμός, δηλαδή, που θα διασφαλίζει ότι δεν θα υπάρξει μείωση του πόρου και εάν υπάρχει μείωση του πόρου, θα αυξάνεται το ποσό των χρημάτων που θα μπαίνει προς τις περιφέρειες και τις περιοχές για τη στήριξή τους. Όσο αυξάνονται τα διοξείδια, προφανώς, αυτός ο πόρος αναμένεται ότι θα έχει μεγάλη αύξηση τα επόμενα χρόνια και άρα, θα έχουμε διαθεσιμότητα χρημάτων. Αυτό είναι ο μηχανισμός που διασφαλίζει τις περιοχές αυτές.

 Θα ήθελα να διευκρινίσω, τώρα, ότι υπάρχουν πάρα πολλά θέματα που είναι πολύ σοβαρά για τις περιοχές αυτές, οι οποίες αποτελούν προφανώς μέριμνα και δική μας, έμπρακτα, όπως η έκπτωση που δόθηκε στα τιμολόγια των περιοχών αυτών κ.ο.κ., που είναι στοιχεία στήριξης αυτών των περιοχών.

Εντούτοις, η μεγάλη πρόκληση είναι αυτή που έχει θέσει και ο Δήμαρχος Κοζάνης και πολλοί άλλοι, δηλαδή, η επόμενη μέρα και τι χρήματα και τι αναπτυξιακό σχέδιο και με τι διαδικασίες θα υπάρξει αυτή η μετάβαση.

Αυτό είναι το πολύ μεγάλο θέμα και περιλαμβάνει και το θέμα φυσικά της αξιοποίησης των αποκαταστάσεων και εμείς το βήμα που κάναμε σε σχέση με το παρελθόν είναι, ότι τον Ιανουάριο του 2018 το νομοθετήσαμε αυτό, δηλαδή, ότι τα ορυχεία πρέπει να τηρούν τους ίδιους κανόνες αποκατάστασης, όπως ήταν στα λατομεία και εισαγάγαμε αυτή τη νομοθεσία.

Εδώ, όμως, μιλάμε για κάτι πολύ πιο σημαντικό και πολύ πιο βαρύ, γιατί ένα πολύ μεγάλο μέρος των αποκαταστάσεων πρέπει να πάρει τα χαρακτηριστικά σημαντικών επενδύσεων, όπου βλέπουμε πάρα πολλά παραδείγματα στην Ευρώπη, καθώς και μεταμόρφωση αυτών των χώρων σε πόλους έλξης δραστηριοτήτων και αυτό είναι μεγάλη πρόκληση.

Η διάθεσή μας λοιπόν να προχωρήσουμε προς αυτή την κατεύθυνση, αλλά υπάρχουν και ορισμένα άλλα θέματα που δεν μπορούν να καλυφθούν από αυτό το νόμο, όμως οι δεσμεύσεις μας είναι ότι θα συνεχίσουμε προς αυτή την κατεύθυνση, διότι αυτό αποτελεί πραγματικά μεγάλη πρόκληση την επόμενη ημέρα για τις λιγνιτικές περιοχές.

ΑΙΚΑΤΕΡΙΝΗ ΙΓΓΛΕΖΗ (Προεδρεύουσα της Επιτροπής): Κύριες και κύριοι συνάδελφοι, ολοκληρώθηκε συζήτηση για το σχέδιο νόμου του Υπουργείου Περιβάλλοντος και Ενέργειας «Διαρθρωτικά μέτρα για την πρόσβαση στο λιγνίτη και το περαιτέρω άνοιγμα της χονδρεμπορικής αγοράς ηλεκτρισμού».

Ανακεφαλαιώνουμε με τις θέσεις των Κομμάτων.

Ο ΣΥΡΙΖΑ ψηφίζει «υπέρ».

Η ΝΔ ψηφίζει «κατά».

Η Δημοκρατική Συμπαράταξη ΠΑΣΟΚ – ΔΗΜ.ΑΡ. ψηφίζει «κατά».

Ο Λαϊκός Σύνδεσμος Χρυσή Αυγή ψηφίζει «κατά».

Το Κ.Κ.Ε. ψηφίζει «κατά».

Οι Ανεξάρτητοι Έλληνες ψηφίζουν «υπέρ».

Η Ένωση Κεντρώων ψηφίζει «κατά».

Το «ΠΟΤΑΜΙ» επιφυλάσσεται.

Όπως προκύπτει από τις τοποθετήσεις των Εισηγητών και των Ειδικών Αγορητών, τα άρθρα 1 έως 8 γίνονται δεκτά, ως έχουν, κατά πλειοψηφία.

Τέλος, γίνεται δεκτό κατά πλειοψηφία και το ακροτελεύτιο άρθρο και ερωτάται η Επιτροπή αν γίνεται δεκτό το σχέδιο νόμου και στο σύνολό του.

Δεκτό κατά πλειοψηφία.

Συνεπώς, το σχέδιο νόμου του Υπουργείου Περιβάλλοντος και Ενέργειας γίνεται δεκτό επί της αρχής, επί των άρθρων και στο σύνολό του, κατά πλειοψηφία.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες είναι οι Βουλευτές κ.κ. Βράντζα Παναγιώτα, Δημητριάδης Δημήτριος, Θεοφύλακτος Ιωάννης, Ιγγλέζη Αικατερίνη, Καματερός Ηλίας, Καρακώστα Εύη, Μουμουλίδης Θεμιστοκλής, Σέλτσας Κωνσταντίνος, Αντωνιάδης Ιωάννης, Κατσανιώτης Ανδρέας, Μπούρας Αθανάσιος, Σκρέκας Κωνσταντίνος, Αρβανιτίδης Γεώργιος, Κωνσταντινόπουλος Οδυσσέας, Βαρδαλής Αθανάσιος και Λαζαρίδης Γεώργιος.

Τέλος και περί ώρα 18.15΄ λύθηκε η συνεδρίαση.

**Η ΑΝΤΙΠΡΟΕΔΡΟΣ ΤΗΣ ΕΠΙΤΡΟΠΗΣ** **Ο ΓΡΑΜΜΑΤΕΑΣ**

 **ΕΥΗ ΚΑΡΑΚΩΣΤΑ ΜΑΡΙΟΣ ΚΑΤΣΗΣ**